
הוועדה המיוחדת לפרשת היעלמותם של ילדי תימן, מזרח והבלקן
03/08/2017

הכנסת העשרים
מושב שלישי
<פרוטוקול מס' 20>
מישיבת הוועדה המיוחדת לפרשת היעלמותם של ילדי תימן, מזרח והבלקן
יום חמישי, י"א באב התשע"ז (03 באוגוסט 2017), שעה 12:40
<סדר היום:>
<הצעת חוק פתיחת קבר של קטין יוצא תימן, המזרח או הבלקן לצורך ביצוע בדיקה גנטית לקשרי משפחה, התשע"ז-2017, (פ/4320/20), של חברי הכנסת נורית קורן, דוד ביטן, רועי פולקמן ויפעת שאשא ביטון>
נכחו:

<חברי הוועדה:> 
נורית קורן – היו"ר
יעל כהן-פארן

<מוזמנים:> 
	ד"ר מיכאל ויגודה
	–
	עו"ד, ראש תחום משפט עברי, מחלקת ייעוץ וחקיקה, משרד המשפטים

	ירדנה קופ-יוסף
	–
	עו"ד, עוזרת ראשית – ייעוץ וחקיקה משפט עברי, משרד המשפטים

	יגאל-עם (איגי) פז
	–
	עו"ד, מחלקת ייעוץ וחקיקה, משרד המשפטים

	ליאת יעקובוביץ
	–
	עו"ד, מחלקת ייעוץ וחקיקה, משרד המשפטים

	עמנואל נהון
	–
	מתמחה, מחלקת ייעוץ וחקיקה, משרד המשפטים

	טליה אגמון
	–
	עו"ד, הלשכה המשפטית, משרד הבריאות

	מאיר ברודר
	–
	עו"ד הלשכה המשפטית, משרד הבריאות

	עילי ברודר
	–
	הבן של עו"ד מאיר ברודר ממשרד הבריאות

	ד"ר נורית בובליל
	–
	מנהלת מעבדת דנ"א, המכון לרפואה משפטית

	ד"ר חיים כהן
	–
	אנתרופולוג משפטי, המכון לרפואה משפטית

	יצחק ישי
	–
	מנהל אגף קבורה, המשרד לשירותי דת

	אורן גבע
	–
	רפרנט בריאות באג"ת, משרד האוצר

	אודליה אדרי
	–
	עו"ד, הלשכה המשפטית, רשות האוכלוסין וההגירה, משרד הפנים

	מאיר אמסלם
	–
	מנהל הגנזך, רשות האוכלוסין וההגירה, משרד הפנים

	אורית מסמי
	–
	סמנכ"ל, פורום חברות קדישא

	הרב צבי חסיד
	–
	מנכ"ל זק"א תל-אביב

	יוסף (יוסי) גמליאל
	–
	עו"ד, יו"ר, עמותת אחים וקיימים

	רחל דותן
	–
	עו"ד, עמותת אחים וקיימים

	שושנה (שושי) זייד
	–
	עמותת אחים וקיימים

	אורלי יורדן
	–
	סרן במיל', חוקרת בענף לאיתור נעדרים, בעלים של חברת Icsi

	נרי אראלי
	–
	סא"ל במיל', חוקר בענף לאיתור נעדרים, חברת Icsi

	חן גרנס
	–
	רס"ן במי'ל, מומחה לפענוח ואיתור נעדרים מהאוויר, חברת Icsi

	רחמים קרוה
	–
	נציגי משפחות הנעלמים

	דורית גאון
	–
	נציגי משפחות הנעלמים


<ייעוץ משפטי: >
נירה לאמעי רכלבסקי
<מנהלת הוועדה:>
מירב שמעון
<רישום פרלמנטרי:>
אירית שלהבת
<הצעת חוק פתיחת קבר של קטין יוצא תימן, המזרח או הבלקן לצורך ביצוע בדיקה גנטית לקשרי משפחה, התשע"ז-2017, פ/4320/20 >
<היו"ר נורית קורן:>
בוקר טוב לכולם, תודה רבה שהגעתם. היום 3 באוגוסט 2017, י"א באב התשע"ז, השעה 12:40. אני מתנצלת על האיחור אבל אני מלווה משלחת מגיאורגיה והם ייכנסו בהמשך לראות אותנו בפעולה. 

זו ישיבה שנייה בנושא הצעת חוק פתיחת קבר של קטין יוצא תימן, המזרח או הבלקן לצורך ביצוע בדיקה גנטית לקשרי משפחה, התשע"ז-2017. קראנו את כל הצעת החוק בישיבה הקודמת. אנחנו חוזרים לדון בסעיף הראשון של ההצעה. 
<נירה לאמעי רכלבסקי:>
הסעיפים השתנו במקצת. אני רוצה להסביר את כל הסוגיות. הנוסח שמונח לפניכם הוא נוסח שגובש כרגע ביחד עם משרדי המשפטים והבריאות. לא הכול עדיין מוסכם סופית. בחלק מן המקומות ציינתי היכן יש הערות של משרדים אחרים. 

בגדול, הוועדה צריכה לדון בכמה עניינים, בנוסף לעניינים שהתעוררו, למשל כמו שם החוק, שזה דבר שהתכוונתי להעלות בהמשך, אבל מאחר שכבר מישהו העלה אותו – למשל בנושא של "המזרח", על אף שזו כותרת שנתנה הממשלה, גם בהחלטת הממשלה וגם בשם הוועדה הזאת, הוא לא נמצא ככזה בחקיקה ולא בטוח שהוא מייצג. בעבר הייתי מעורבת בחוק על פיצוי פליטים יהודים ממדינות ערב ואירן, פליטים יהודים שצריך לקחת אותם בחשבון בהסכמי השלום ואז הנוסח שמצאנו הוא "יוצאי מדינות ערב ואירן". זה מה שהצלחנו למצוא שייצג את המזרחיים, את יוצאי עירק וצפון אפריקה. אני לא בטוחה שזה נוגע לתימן. המילה "תימן" לדעתי תצטרך להישאר בכל המובנים, גם במובן ההצהרתי. אבל אולי נצטרך להידרש למילה "מזרח". זה אולי דיון מוקדם למשהו שממילא בנוסח החוק יידרשו אליו אבל מאחר ויש פה עניין עקרוני אני מעלה את זה לפרוטוקול כבר עכשיו. זה קיים בחקיקה ומה שהכי קרוב לזה הוא "מדינות ערב ואירן".
<היו"ר נורית קורן:>
חסר לי פה גם את האשכנזים.
<נירה לאמעי רכלבסקי:>
גם אם הוא לא מופיע בחקיקה, זה ייחוס גיאוגרפי שלדעתי מספיק, תימן בוודאי. רק הנושא של "המזרח" באמת לא לגמרי מוגדר, המילה הזאת לא באמת מייצגת. 

<היו"ר נורית קורן:>
היא מאוד כללית. 

<נירה לאמעי רכלבסקי:>
הנושא השני העקרוני שנצטרך לדון בו היום הוא הנושא ההלכתי. נצטרך לחזור ולדון בו. יש תשובות, בין היתר ממיכאל ויגודה ממשרד המשפטים שכתב איזו חוות דעת. 
<מיכאל ויגודה:>
יש יותר שאלות מתשובות. 

<נירה לאמעי רכלבסקי:>
אני מניחה שבטעות לא קיבלנו אותה. כמובן נצטרך לקבל בסופו של דבר גם את עמדתו של הרב רוז'ה. 

נושא נוסף הוא צו בית-משפט והתייחסותו מראש לבדיקה של מספר גופות. העלינו את הנושא העובדתי שידוע לנו, שייתכן מאוד שכבר מן ההתחלה, במהלך הבקשה, עובדתית יהיה מצב של מספר גופות אפשריות מתחת לאותה חלקה, או צורך לפתוח יותר מחלקה אחת. קודם כול, זה שיקול של בית-המשפט. 
<היו"ר נורית קורן:>
הצורך לפתוח חלקה נוספת כבר נמצא בשיקולים, אבל אנחנו מדברים על מקרה שיש כמה גופות באותו קבר.
<נירה לאמעי רכלבסקי:>
עלתה שאלה מה קורה כאשר מקבלים צו לגופה אחת ומוצאים יותר. אז חוזרים לבית-המשפט. הגענו להסכמה עם משרד המשפטים, אם במהלך הבקשה כבר יודעים מחברה קדישא ומבירור העובדות שכנראה יש שם יותר מגופה אחת אפשר כבר שהצו של בית-המשפט יכלול הוראה לגבי יתר הגופות גם. במידה ובמעמד פתיחת הקבר התגלה משהו כזה אז חוזרים לקבלת הוראות נוספות של בית-המשפט. עדיין לא גיבשנו מה יהיו השיקולים. איך בית-המשפט מחליט אז? איך הוא קובע אם אנחנו לא אומרים לו מראש שזה מבחינתנו דבר שרצוי לעשות? אני מאמינה שתהיה חובה לעשות את זה, כי אחרת – המצב הוא שזה באמת יכולה להיות הגופה שליד. אין שום היגיון בהצעת החוק אם לא נאפשר לבצע את הבדיקה הגנטית לכל מה שנמצא באותו מקום, אחרת – אנה אנו באים? מטרת החוק הזה היא לרדת לחקר האמת. תיכף נשמע את הפן ההלכתי.  

עניין נוסף שנגיע אליו הוא את העמדה של מי בית-המשפט שומע. סברתי שבית-המשפט צריך לשמוע את עמדתם של בני משפחתו של נפטר אחר שנמצא בסמיכות, ככל שניתן לאתרם. משרד הבריאות הציע משהו מרחיב יותר: לשמוע גם גוף בעל עניין או מישהו שיש לו מומחיות בתחום פתיחת קברים שיתייצב להליך. אני חושבת שזה לא מתאים להצעת החוק הזאת. נשמע את עמדת משרד הבריאות בעניין. 

אלה הסוגיות העיקריות כרגע. אולי נלך עם הנוסח, אבל אנחנו צריכים למצות את העניין ההלכתי. 

<היו"ר נורית קורן:>
בואו נתחיל עם העניין ההלכתי. 
<צבי חסיד:>
אני לא מוסמך לתת פה חוות דעת הלכתית. אני רוצה להתייחס לדברים שכתב ד"ר ויגודה. 

<נירה לאמעי רכלבסקי:>
לא ראינו עדיין מה נכתב. 

<היו"ר נורית קורן:>
זה יבוא בהמשך, אלא אם כן אתה רוצה לומר דבר מה כעת.

<צבי חסיד:>
העליתי נקודות שצריך לקבל לגביהן חוות דעת, כמו המקרה שהצגת, שמוצאים כמה גופות בקבר אחד. נקודה נוספת שלא העליתם עכשיו היא על קברים מכוסים, שקוברים מראש כמה אנשים זה על זה, אם מותר להרים את הקבר בשביל הסבירות שאולי מתחתיו יש קבר. 
<היו"ר נורית קורן:>
זה בירושלים. 

<נירה לאמעי רכלבסקי:>
מבחינת הסעיף זה אותו דבר כי יש כאלה שאנחנו יודעים שנמצאים למטה. זה שיקול. אנחנו מורים לבית-המשפט לשקול שיקולים שקשורים לחלקות סמוכות ומבחינה לשונית זה גם מה שנמצא מעל. יש כאלה שאנחנו יודעים שקברו מעליהם. 

<היו"ר נורית קורן:>
לא שאלתי בבית-העלמין בגבעת שאול בירושלים בכמה קברים מדובר, מה מספרם. מישהו יודע להגיד?
<יוסף (יוסי) גמליאל:>
400 בחלקה אחת שאני יודע. 

<היו"ר נורית קורן:>
איפה שבן משפחה שלך ושל דורית גאון קבורים.

<אורית מסמי:>
לא כל ה-400 מכוסים. 

<קריאה:>
אבל זה לא ילדי תימן. 

<היו"ר נורית קורן:>
אנחנו מדברים על קברים של הילדים. לא משנה אם זה ילדי תימן או לא ילדי תימן. הם לא יודעים בדיוק להגיד אם זה כן או לא. הם יודעים רק לפי הרישום. ברגע שנבדוק פרטנית נוכל לדעת. 
<יוסף (יוסי) גמליאל:>
יש שמות של כל 400 הילדים המכוסים. 

<אורית מסמי:>
זה נראה מעט. היינו שם. 
<היו"ר נורית קורן:>
זה בחלקה האחרונה שבה היינו עם דורית גאון ולידה יש עוד חלקה. מדובר ב-4 חלקות. 

<יוסף (יוסי) גמליאל:>
יש לי את הסקיצות פה ואת התרשימים.

<צבי חסיד:>
נקודה נוספת, דווקא בגלל העניין הזה, שכמעט כל פתיחה תהיה כרוכה בפגיעה בקברים נוספים, צריך להתחבר לחשש של משרד הבריאות ולקבוע שכל בעל עניין יוכל להופיע בפני בית-המשפט. 
<היו"ר נורית קורן:>
במידה וניתן לאתר אותו. 

<צבי חסיד:>
מה שעושים היום, יש משפחות, ועם כל זה החוק מאפשר, בהוצאת חסם, לגוף בעל עניין, כמו חברה קדישא או כמו זק"א או כל גוף אחר שעוסק בנושא נפטרים, להופיע בפני בית-המשפט ולהביע את עמדתו. במקרה הזה, כאשר לא נדע מי המשפחות, וברוב המקרים לדעתי לא נדע כי אנחנו לא יודעים מי הילדים שקבורים לידו, צריך לאפשר לכל גוף בעל עניין שיוכל להביע את העמדה. 
<היו"ר נורית קורן:>
אם נתחיל לפרוץ את היריעה ולתת לכל אחד אפשרות להתנגד- - -
<צבי חסיד:>
לא לכל אחד. לגוף בעל עניין. 

<נירה לאמעי רכלבסקי:>
סליחה שאני שואלת, אבל מה העניין של חברה קדישא?

<אורית מסמי:>
הוא לא מייצג את החברה קדישא.
<היו"ר נורית קורן:>
הוא העלה את השאלה. 

<צבי חסיד:>
אני לא בטוח שחברה קדישא תופיע, אבל במידה ויצוצו בעיות תוך כדי ההליך, שיהיה פה מישהו שיביע את העמדה של האנשים שנחים שם. 

<נירה לאמעי רכלבסקי:>
המדינה היא חלק מההליך, משרד המשפטים. 
<אורית מסמי:>
האם משרד המשפטים יגן עלינו אם אפשרנו לפתוח קבר של מישהו שעכשיו לא מצאתם אותו אבל בעוד כמה שנים הוא יתגלה? כפי שקורה בעצם עכשיו. מי יגן עלינו?

<נירה לאמעי רכלבסקי:>
זה במסגרת חוק. 

<אורית מסמי:>
במסגרת חוק מותר לי לפתוח קבר של ילד כלשהו?
<היו"ר נורית קורן:>
אנחנו צריכים להודיע לקרובי הנפטרים שנמצאים מסביב. סליחה, יש לי שאלה, מי מגן עליכם עכשיו כשקברתם מעל קברים? מי מגן עליכם? יש מצב אבסורדי, שאתם מכסים קברים.
<אורית מסמי:>
באמת מי? נוצר מצב שכאשר יש חוסר מידע של בתי-חולים, המצב הזה קיים גם היום. כפי שהראיתי לך, גם היום אנחנו קוברים כך. 

<היו"ר נורית קורן:>
אני חושבת שצריך להודיע למשפחות שאתם קוברים מעל. זה שאנשים לא מגיעים לבקר בבית-הקברות – למשל התימנים לא פוקדים את הקבר. אז מה עושים? זה שהם לא באו אומר שחברה קדישא יכולה לכסות את הקבר?
<אורית מסמי:>
אם זה הנוהל שאושר לנו אז קוברים כך. 

<היו"ר נורית קורן:>
גם בנוהל הזה אנחנו נטפל. אני רואה את זה בחומרה. צריך לראות את זה אחרת. 

לפני שאנחנו ממשיכים ומדברים על פסק ההלכה, יש לי שאלה לנרי אראלי. אנא תציג את עצמך, מה בדיוק אתה עושה ותתייחס לשאלה, האם אנחנו יכולים לפני שאנחנו פותחים קבר לזהות אם יש עצמות מתחת? ידוע לי שיש איזו טכנולוגיה. 
<נרי אראלי:>
אני סגן אלוף במילואים ביחידה לאיתור נעדרים של צה"ל מאז 1982 ואני מנהל כבר משנת 2000 פרויקט גדול של איתור נעדרי צה"ל ממלחמת העצמאות. במסגרת הפרויקט הזה איתרנו כבר קרוב ל-70 נעדרים חיילי צה"ל ממלחמת העצמאות שנשארו אלמונים אחרי שהרב גורן גמר את עבודתו בשנות החמישים. 

השיטה שאנחנו עובדים בה היא שיטה מדעית. העניין החוקי מכוסה אצלנו במסמך שקיבלנו מאליקים רובינשטיין, היועץ המשפטי לממשלה, שקובע שמותר לפתוח קבר של אלמוני,  למרות שהחוק אוסר את זה, בהתמלא שלושה תנאים: שיש חקירה מסודרת שמובילה לקבר, שיש הסכמה של המשפחה ושיש טכנולוגיה של די-אן-איי שמאפשרת את הפתיחה. במידה ואין משפחה, הצבא נכנס לנעלי המשפחה. כך פתרנו עד היום 70 מקרים, מתוכם 45 מקרים של נקברים אלמונים. האחרים היו מקרים שלישותיים ואחד שנעדר מ-1948 ועד היום מצאנו חי – סיפורים מעניינים.  
אפשר לדבר על איתור נעדרים כללי, וגם אני לא מייצג את הצבא עכשיו, אני מייצג את עצמי ומסביר על מה נשען איתור נעדרים. לענייננו, צריך להבין שאיתור נעדרים נשען על שתי רגליים. 
הרגל הראשונה היא עדויות. החוקרים שלנו יוצאים לשטח, אוספים עדויות מאנשים, מלוחמים שהיו אז, מכל מי שאפשר, תצ"אות ותמונות. זאת הרגל הראשונה. כל העדויות קדושות בעינינו. אנחנו לא אומרים שהעדות הזאת כך והשנייה אחרת. הכול קדוש. 

אז מתחיל השלב השני, השלב המדעי, כאשר אנחנו עושים קישור בין שדה הקרב שבו נפל הלוחם ובין בית הקברות. 

<היו"ר נורית קורן:>
כלומר, משדה קרב מסוים קברו אנשים בבית-קברות מסוים שלשם אותו חלל הגיע. 
<נרי אראלי:>
בדרך כלל כשמתחילים לעבור על המסמכים רואים לאן פינו את הפצועים ולאן פינו את המתים. יש פקודות צה"ל, שלא העבירו מתים ביחד עם פצועים. כרגע זה לא חשוב. אני רוצה להדגים את השיטה. 

השיטה היא זאת: אחרי שיוצרים את הרגל הראשונה, רגל העדויות והאנשים והשמות, צריך להכין בצורה מסודרת: באיזו מעברה הייתה כל משפחה, באיזה ילד מדובר, מה הוא בית-החולים הקרוב, מה הוא בית-הקברות הקרוב. ואז ללכת לרשימות של חברה קדישא. לא רק חברה קדישא, יש הרבה רשימות, אבל כלי העבודה העיקרי הוא הרשימות של חברה קדישא. 
אסור באיסור חמור מייד לפתוח קבר. 
<היו"ר נורית קורן:>
ברור שזה לא יקרה כך. ברור שתהיה חקירה לפני.
<נרי אראלי:>
לפני שפותחים קבר עושים על כל שטח בית-הקברות רדאר חוקר-קרקע ואז אין בעיות, כי אם יש קבורה כפולה- - -

<היו"ר נורית קורן:>
מה מוצאת בדיקת הרדאר?

<נרי אראלי:>
הרדאר נותן את תבנית הגופה בתת-הקרקע. 

<היו"ר נורית קורן:>
אם יש מקרה של קבורה כפולה, תוכל לזהות?

<נרי אראלי:>
אני מציע שתקשיבו עד הסוף.
<היו"ר נורית קורן:>
אתן לך לדבר. אני רק רוצה לקדם בברכה את האורחים הגיאורגים שלי.
(נכנסת קבוצת אורחים מגיאורגיה, היושבת-ראש מברכת אותה והיא מייד יוצאת.)

<נרי אראלי:>
המילה העברית "חללים" מטעה. מה רדאר הקרקע עושה? הוא בודק צפיפויות בקרקע. לא רנטגן, שבו אתה רואה שלד וכולי, אלא כאשר אתה חופר קבר אתה משנה את הצפיפות ואת המוליכוּת החשמלית של האדמה והאדמה המוּשבת מחזירה הד שונה מאדמה רגילה, מאדמת יסוד. מצאנו 7 קברים. אין טעם להיכנס לזה. זה טכנולוגיה מוכחת שהצבא עובד איתה, רדאר חודר-קרקע. היא יכולה לגלות גם כפילויות. אתה מחליט עד איזה עומק אתה מכייל את המכשיר. 

<היו"ר נורית קורן:>
כלומר אם דנים פה בקבר אחד שיש בו כמה גופות, הרדאר יכול להראות מראש כמה גופות יש. זה טכנולוגיה חשובה ביותר. 

<נרי אראלי:>
בלי לפתוח אפילו קבר אחד אפשר לדעת כמה נפטרים יש בכל אחת מן החלקות שהאדון ציין. 
<היו"ר נורית קורן:>
נורית בובליל, את מכירה את הטכנולוגיה הזאת?

<נורית בובליל:>
זה לא תחום ההתמחות שלי.

<נרי אראלי:>
אציג דוגמה. ב-1974 איתרנו את הטייס ערן כהן במצרים. העומק מאוד-מאוד חשוב. בהתחלה חשבנו שאולי הוא יהיה על פני השטח, אז הסריקה הראשונה הייתה רק ל-40 סנטימטרים. הסריקה השנייה הייתה ל-80 סנטימטרים ואז מצאנו את המטוס. קבר בישראל הוא כמטר וחצי אז מכיילים לסלע האם שיש במקום. צריך לכייל את המכשיר על פי המידע על מיקום הקברים באותו בית-קברות. 
<יוסף (יוסי) גמליאל:>
בקברים כפולים יש את הקבר התחתון ומעליו עוד קבר עליון. זה סדר גודל של 2 מטרים. 
<שושנה (שושי) זייד:>
יוצא שאפשר לגלות. אם פה יש טענה של 400 משפחות – לפי המכשיר הזה אפשר לדעת אם יש שם 400 קברים מלמטה? 

<נרי אראלי:>
כן. אני לא יודע על מה מדובר.
<היו"ר נורית קורן:>
אנחנו רק בתיאוריה. 

<נרי אראלי:>
לא תיאוריה. זה טכנולוגיה. 

<היו"ר נורית קורן:>
זה בתיאוריה כרגע לגבי הצעת החוק שלנו. בחוק הזה יכול להיות שנעשה שימוש בטכנולוגיה הזאת כדי לדעת מראש לפני שניגשים לבית-משפט, נעשה את כל שאפשר, נמפה את הכול, נדאג לכל הדברים. אני מניחה שלא יהיה פה "שיטפון", שיבואו לפתוח כאן המוני קברים, בכל זאת זה יתקדם לאט-לאט ולא ב"שיטפון". 

<נורית בובליל:>
אני מן המכון לרפואה משפטית. אני יודעת שיש את הטכנולוגיה הזאת אבל זה לא ההתמחות שלי, אני לא יודעת איך זה עובד. השאלה שלי היא, אם באותו עומק קברו שלושה אנשים אז הבדיקה שלך תדע שיש שם שלושה אנשים? 

<נרי אראלי:>
כן. אציג דוגמה על נעדר שמצאנו, פרנקו, שנמצא לא רחוק מירושלים, בקריית ענבים. על-פי הרישומים של הנצחת החייל היו אמורים להיות שם 7 אנשים, אבל אנחנו ידענו שהחורף של 50-51 היה קשה מאוד ומושלג והבענו רעיון, אולי השלט נפל. בהתחלה הרי שמים רק שלט קטן. 
אפתח סוגריים. חלק גדול מן החיילים שלנו הפכו לאלמונים כי החברה קדישא בעצמה לא מממנת את המצבה והצבא לא ידע את הפרטים של החייל. מצאנו גם בירושלים אצל האשכנזים המון פתקים: "לכבוד רפאל קרניבד, הצבא לא העביר תשלום לכך וכך על הגופה הזאת והזאת, לכן אנחנו לא שמים מצבה". נשאר רישום, לפעמים אפילו הרישום של השם נשאר, אבל בשטח הייתה פלטה עם "אלמוני". 

אם ילכו בצורה שיטתית אפשר כאן, רק בעבודה פורנזית, להגיע כבר לאיזשהו מסד נתונים. 
אני רוצה להציג דוגמה קטנה מן המקרה בקריית ענבים. החקירה שלנו הובילה לכך שיש אפשרות שקבורים בשורה הזאת שמונה, אבל למעלה היו רק שבע מצבות. עשינו רדאר חודר-קרקע וראינו שבתת הקרקע יש שמונה גופות. 
<אורית מסמי:>
כל אחד בנפרד, לא באותו קבר. 

<נירה לאמעי רכלבסקי:>
איך זיהיתם את הגופה השמינית?

<מיכאל ויגודה:>
אם הם באותו גובה תראה את זה?

<נרי אראלי:>
אם זה קבר אחים, כמו למשל של חללי שיירת הדסה, שאנחנו יודעים מראש שהגופות הובאו לשם לא שלמות – לא תראה. אבל אם כתוצאה מן החקירה מתברר – דרך אגב, בצה"ל לא פותחים קברי אחים, אנחנו פותחים רק כשאנחנו יודעים שיש קבר בודד, כשרואים ברדאר שזה קבר בודד.  

<יעל כהן-פארן (המחנה הציוני):>
עד כמה מורכב לעשות רדאר חודר-קרקע?

<נרי אראלי:>
אני לא יודע מה ההוצאה הכספית. אני מבקש בקשה ועושים את זה. 

<נירה לאמעי רכלבסקי:>
הצבא עצמו מחזיק בטכנולוגיה?

<נרי אראלי:>
זה גם טכנולוגיה אזרחית. יש חוקרת אחת, פינקוס, שמשתמשת בזה. משתמשים בה ארכיאולוגים. זה גם טכנולוגיה אזרחית שניתן למצוא. 
<נירה לאמעי רכלבסקי:>
הגופה השמינית  שנמצאה, שלא חשבתם שתהיה שם, איתרתם את בני המשפחה? 

<נרי אראלי:>
כן. היום יש שם מצבה. 
<נירה לאמעי רכלבסקי:>
איך איתרתם את בני המשפחה?

<נרי אראלי:>
זה חלק מן החקירה הקודמת. אין דבר כזה ללכת לבית-קברות ולהתחיל לחפור. חייבים קודם כול תיק חקירה מבוסס שמוביל ממקום הקרב אל מקום הקבר. רק אם יש תיק כזה יש הצדקה לפעולה. מה, כל אחד ילך וישכור רדאר חודר-קרקע?
<היו"ר נורית קורן:>
ברור לי שיהיה תיק מסודר. גם התביעה צריכה להיות מסודרת, עם הוכחות שצריך לפתוח. יש להשתמש ברישומים של חברה קדישא. 

<נרי אראלי:>
קודם היו לנו ההוכחות שיש אפשרות שיהיה שם חלל שמיני. 

<נורית בובליל:>
עוד שאלה אחת. זה מסקרן. אני מומחית לדי-אן-איי, אני שואלת כדי לדעת. אני מבינה שהרדאר הוא חודר קרקע. בית-עלמין הרי חפור כמה פעמים. אתה בסריקה מלמעלה תוכל להגיד לנו: ברובד כזה יש אחד, או שניים, ומתחת יש עוד? ההפרעות בקרקע של החפירות החוזרות – אתה עיוור אליהן?
<נרי אראלי:>
כל חפירה וכל מילוי נותנים תהודה שונה. אפשר יהיה ברדאר חודר-קרקע אפילו פשוט ביותר, תלוי למה יפנו, לקבל את כל המידע מ-2 מטרים ומעלה, ואפשר גם בתלת-ממד, תלוי כמה כסף מוציאים. 

<אורית מסמי:>
כפי שנרי אראלי אמר, מדובר בעבודה שהיא בעיקרה ארכיאולוגית. נדמה לי שאת סיפרת שמה שנמצא זה לא כל-כך שלדים אלא פיסות קטנות מאוד של עצמות שצריך להפריד בינן לבין האבנים. זה סוג של עבודה ארכיאולוגית הלכתית ולנו כחברות קדישא אין את הידע ואין את היכולת לעשות את זה. 

<היו"ר נורית קורן:>
אנחנו לא מבקשים מחברה קדישא לפתוח. 
<אורית מסמי:>
זה כתוב בהצעת החוק.

<היו"ר נורית קורן:>
אנחנו לא יכולים להביא אנשים שלא מבינים בפתיחת קברים. זה מה שכתוב בהגדרה בהצעת החוק, שאנחנו נביא מומחים שיודעים לפתוח קברים. אבל חברה קדישא מופיעה כי זה השטח שלה. 
<נירה לאמעי רכלבסקי:>
הם גם מופיעים בחוקים אחרים לגבי כל מיני דברים.
<אורית מסמי:>
אנחנו יכולים לפקח על זה אבל אין לנו את הידע והטכנולוגיה לעשות את זה. 

<היו"ר נורית קורן:>
זה ברור. אבל אי אפשר להגיד לחברה קדישא שלא תהיה בחוק. אתם חייבים להיות בחוק.

<אורית מסמי:>
כפי שאמרתי, לגבי מידע, כל מה שיש בידינו – כמובן. 

<היו"ר נורית קורן:>
יתחילו בחקירה, יתחילו בכל הדברים, וכאשר נגיע לקבר מסוים שצריך לפתוח אותו אני מציעה שנשתמש גם בטכנולוגיה הזאת ונראה מה לעשות. 
<חיים כהן:>
אני מבקש לשאול שאלה. זה נשמע מעניין מאוד. אני מכיר את זה באופן כללי אבל לא לפרטים. אשמח להבין איזו נקודה. כשאתה אומר שהטכנולוגיה מאפשרת לזהות שלדים, זה אומר שמהתמונה שמתקבלת אתה תראה שלד או תראה הפרעה שממנה תסיק?
<נרי אראלי:>
אמרתי שהמילה "חללים" מטעה. יש חלל, שזה גופה שנמצא בשטח, ויש חלל שהוא תוצאה של החזרת אדמה ושקיעתה לאחר מכן. הטכנולוגיה הזאת מזהה את רישום שרידי החלל שנוצר אחרי שהחלל נעלם. 

<יעל כהן-פארן (המחנה הציוני):>
בעצם רישום של שרידים ולא בהכרח של שלד. 

<חיים כהן:>
כלומר, אי אפשר לזהות שם עצמות. 

<נרי אראלי:>
אי אפשר. תלוי.
<חיים כהן:>
אשאל שאלה תיאורטית. אם מישהו חפר ובסוף לא קבר וכיסה את זה באדמה, כשאתה תבדוק עם הטכנולוגיה תראה כאילו היה שם קבר?
<נרי אראלי:>
נכון, אבל אם לא יהיה תיק חקירה שהוביל לשם – תיכנסו ל-mode. בניסויים שעשו בבית-הקברות בגטיסברג בארצות-הברית – רצו לבנות חניון, אז אמרו: פה היה קרב, אנחנו יודעים. מצאו 14 חללים ממלחמת האזרחים מתחת לחניון המתוכנן, ולא בנו אותו. 

<אורית מסמי:>
לא משנה סוג הקרקע? גם בקרקע שהיא חולית ו"נוסעת"?
<נרי אראלי:>
בוודאי משנה סוג הקרקע אבל לכל סוג קרקע צריך להתאים, לכייל את המכשיר בעוצמות שונות, לחזור על הבדיקות מכיוונים שונים. 
נניח שאחרי בדיקת רדאר חודר-קרקע החליטו לפתוח. יש לנו מקרה כזה בחולות אשדוד, ששם העדויות הביאו במעורבב גם למקום וגם לשרידים של מטוס. היום בטכנולוגיות הקיימות אפשר להגיד אם גוש האדמה שהוחזר או שנשאר הכיל בעבר חומרים אנושיים. זאת אומרת, גם אם לא ניתן לזהות על-פי די-אן-איי את הילד עצמו זה לא אומר שהעניין אבוד אלא היום ניתן להוכיח שהיה שם חומר די-אן-איי אנושי או גוף אנושי. 

<היו"ר נורית קורן:>
תודה. בבקשה ד"ר ויגודה. את הנייר ששלחת לא ראיתי אז אולי תדבר עליו קצת. 

<מיכאל ויגודה:>
בדקתי את זה והוא נשלח גם אל נירה לאמעי רכלבסקי. 

<היו"ר נורית קורן:>
אבל לא קיבלנו. אנחנו בודקים את זה עכשיו און-ליין. אין. לכנסת לפעמים לא מגיעים מיילים כי הדואר שלנו מאובטח מאוד אז כדאי תמיד להתקשר ולראות אם המייל הגיע.
<יעל כהן-פארן (המחנה הציוני):>
וגם יש לנו מגבלת מקום, שהיא הזויה, ולפעמים לא מספיקים לראות את כל המיילים ואז מיילים חדשים לא נכנסים. 

<מיכאל ויגודה:>
אסביר מה יש בנייר הקצר שכתבנו. זה לא חוות דעת הלכתית. אני ראש היחידה למשפט עברי במשרד המשפטים ונתבקשתי להצטרף לדיונים מהזווית ההלכתית, מן הזווית שעולות שאלות בענייני הלכה סביב הנושא הזה. 

הישיבה הקודמת הייתה ישיבה חשובה מאוד משום ששמענו מפי המומחים מן המכון לרפואה משפטית ממצאים מדעיים, קביעות מדעיות שהן חשובות מאוד ורלוונטיות, נדמה לי, לסוגיה שאנחנו מדברים בה. 
במסמך סקרתי את השאלות ההלכתיות. השאלות ההלכתיות קשורות בשני דברים. בהליך של פתיחת הקבר ובדיקות די-אן-איי יש שני דברים שהם מבחינה הלכתית לכאורה בעייתיים. אחד זה עצם פתיחת הקבר, שעל פניו יש על כך איסור הלכתי בדרך כלל. דבר שני, אם מעבר לפתיחת הקבר צריך לעשות גם בדיקות בגופה, או בשאריות של הגופה, שקשורות בנטילה של חלקים מן הגופה ואפילו עיבודם על-ידי ששוחקים אותם כדי להפיק מהם די-אן-איי, זה כרוך בעוד פעולה של פגיעה בגופה, דבר שכרוך בניוולו של המת ובעוד בעיות הלכתיות נוספות ולכן לכאורה הדבר הזה בעייתי. 
נכון הדבר שיש כמה וכמה מקורות הלכתיים שאפשר להסתמך עליהם ואולי להרחיב אותם. ההרחבה הזאת דורשת הכרעה הלכתית שהיא הרבה מעבר למנדט שלנו. 

<היו"ר נורית קורן:>
אני מחזיקה כאן פסק הלכה של הרב עובדיה יוסף זיכרונו לברכה, של הרב קאפח זיכרונו לברכה ושל הרב דוד לאו, שאמר שזה צריך להיעשות "ברגישות רבה על-פי הנחיות הלכתיות, תיעשה בהנחייתו ובהוראתו של הרב יעקב רוז'ה". אני שואלת אותך, אם היה מדובר בילד שלך, מה היית עושה? איפה הערכיות? איפה המוסריות? באמת אני שואלת אותך. אם היה מדובר בילד מן המשפחה שלך היית שואל את השאלות ההלכתיות והיית מוצא את הדרך להסתפק בפסקי ההלכה שישנם, וגם בחדשים, אני מאמינה. תראה לי רב אחד שלא ייתן פסק הלכה שמאשר את פתיחת הקברים. 
<מיכאל ויגודה:>
אני לא יודע לענות על שאלתך. 

<היו"ר נורית קורן:>
בואו נצא סוף-סוף מנקודת הנחה, הגיע הזמן שהאנשים האלה, וגם חמותי וגם אמא שלי והאחיות שלה, יוכלו לישון בשקט ולהגיד: האח שלי באמת מת, יש לי סוף-סוף קבר שאוכל לבוא אליו פעם אחת. הם אפילו לא ישבו שבעה, הם רק שמעו שהוא מת, בזה נגמר הסיפור. אנחנו מדברים על שברים ברומו של עולם אבל אני רוצה "תכלס". אתה יכול להגיד לי "תכלס"?
<מיכאל ויגודה:>
אם רוצים לשמוע את עמדת ההלכה – הכנסת ריבונית, היא יכולה להחליט כפי שהיא רוצה. אם רוצים לעשות את זה באופן שתואם את ההלכה צריך לעשות את זה באופן שתואם את ההלכה. השאלה הרגשית שאת שואלת לא באה מנימוקים הלכתיים. זאת קריאה, זאת בקשה שיכולה להיות מאוד מובנת, מאוד לגיטימית, מאוד מעוררת אמפתיה. 

<היו"ר נורית קורן:>
אני שואלת הלכתית. אני רוצה לספר לך, באלף אלפי הבדלות, יש בדיחה, שבשבת כאשר כולם התפללו אמרו לרב תימני – אלך דווקא על התימני כי אני מרשה לעצמי – שיש חמוֹר שנפל לבור. הוא אמר: "תעזבו אותו, תניחו לו, שבת היום." לחשו לו: "הרב, אי אפשר, החמוֹר שייך לאיש מכובד." "תניחו לו." אמרו לו: "אבל הרב, זה החמור שלך." בתימנית זה מצלצל יפה. אז אמר הרב: "תרימו אותו באוזניים, אפילו ששבת היום." באלף אלפי הבדלות, אני רוצה "תכלס". תגיע ל"תכלס". אני מבינה הלכה, אני באה מבית דתי. לא היית בבית-העלמין אבל כאשר דרכנו על הקבר זה הפריע לי, זזתי הצדה. אני באמת רוצה את כבוד המת. אני חושבת שכבוד המת הוא גם שהמשפחה תדע היכן הוא קבור.
<מיכאל ויגודה:>
אם את מוכנה, אני מוכן להסביר את השיקולים ההלכתיים. הנימוקים שאת אומרת, עם כל הכבוד, ויש בהם דמגוגיה לא קטנה- - - 
<היו"ר נורית קורן:>
אל תגיד לי שיש בהם דמגוגיה כי אני לא דמגוגית. 

<מיכאל ויגודה:>
להטיל דופי ביושר של רב פוסק הלכה, שאם זה באינטרס שלו אז הוא עושה צעד א' ואם זה לא באינטרס שלו הוא עושה צעד ב'?
<היו"ר נורית קורן:>
לא הטלתי דופי. אתה שם דברים בפי, אני לא מטילה דופי באף אחד. אני רוצה לשמוע אותך "תכלס". אתה אומר את אותם דברים שאמרת בדיון הקודם. אני רוצה להתקדם. אתה רוצה שנקבל עוד פסק הלכה – נקבל עוד פסק הלכה, אין לי בעיה, אני מוכנה לזה, אבל אי אפשר להערים פה קשיים אחרי שאני אומרת בפירוש שנבדוק בכל הרגישות לפני שאנחנו פותחים קבר, נערוך שיחות לפני הכול, נבדוק את כל מה שצריך, נגיע לבית-המשפט, כל צד יבוא עם כל הטיעונים שלו. כמה אפשר להערים קשיים? לפחות בנושא של ההלכה מונחים בפנינו דברים ואנחנו לא עושים את זה בגלל שאנחנו דמגוגים או כי אני רוצה שיהיה לי פה הישג פוליטי, ממש לא. כבר שמעתי אומרים שאני רוצה לעשות הון פוליטי ולכן אני יושבת פה.
<מיכאל ויגודה:>
אני לא מרגיש חובה להעלות בפני הוועדה את ההתלבטויות ההלכתיות שלדעתי עליהן יש לקבל הכרעה הלכתית על-ידי גורמים מוסמכים. אם הוועדה מעוניינת לשמוע את הבעיות – אני מוכן להציג אותן. אם הוועדה איננה מעוניינת לשמוע אותן אז אני אשתוק, אין לי בעיה. 
<היו"ר נורית קורן:>
אני שומעת. לא אמרתי שאני לא מוכנה אבל אני רוצה שתתקרב ל"תכלס". כעת אנחנו מדברים מלמעלה. 
<נירה לאמעי רכלבסקי:>
השאלה של פתיחת הקברים מפתיעה מכיוון שיש כבר שני פסקי הלכה ומכיוון שהדבר נעשה כבר. בעצם בית-המשפט צריך למצוא ספק.
<מיכאל ויגודה:>
אני מסביר מדוע שני פסקי ההלכה שמדובר בהם – את פסק ההלכה של הרב קאפח לא ראיתי, אני לא מכיר ולא יודע, אני מוכן להתבונן ולהסתכל על מה מדובר, אבל לגבי פסק ההלכה של הרב עובדיה וגם הדברים שכתב הרב לאו, את שניהם אני מכיר היטב. הדברים שאומר הרב עובדיה יוסף – והסברתי את זה כבר בישיבה הקודמת – הוא נשאל האם מותר לפתוח קבר כדי לבדוק אם אכן קבור שם מישהו או שמדובר בקבר ריק. זאת השאלה שעליה נשאל הרב עובדיה יוסף וזאת התשובה שהוא נתן. 

<היו"ר נורית קורן:>
כלומר לא שאלו אותו על בדיקת די-אן-איי. 

<מיכאל ויגודה:>
נכון, לא שאלו אותו על בדיקת די-אן-איי. 

<היו"ר נורית קורן:>
לא יכול להיות, כי זה מה שנעשה, פתחו את הקברים ולקחו דגימות. חבל שהרב רוז'ה לא נמצא פה. 
<מיכאל ויגודה:>
לא שאלו. התשובה של הרב עובדיה יוסף- - - 

<היו"ר נורית קורן:>
צבי חסיד, אתה יכול לענות לנו בעניין זה? אם אתה  יודע.

<אורית מסמי:>
הרב רוז'ה טען שאת הקברים ניתן לפתוח לא באופן גורף.
<היו"ר נורית קורן:>
ברור, אנחנו אומרים את זה. 

<אורית מסמי:>
אני מניחה שהתנאי הוא מה שנרי אראלי דיבר עליו, שזה באמת שם מעל לכל ספק. 

<היו"ר נורית קורן:>
נעשה הכול ברגישות, כפי שצריך. צבי חסיד, אתה יודע את התשובה?
<צבי חסיד:>
אין לי תשובה אבל משיחה שהייתה לי עם הרב רוז'ה בנושא הזה, הוא באמת העלה את הספקות שד"ר ויגודה מעלה פה. העניין הזה מורכב. גם כתבתי לכם במכתב שצריך חוות דעת הלכתית עכשווית, שגם הרב לאו לא ידע לענות עליה במכתב, האם במקרים הנוכחים, שיש לנו כמה קברים וכולי, מותר לפתוח או לא. הדבר הפשוט ביותר הוא לבקש חוות דעת בכתב מהרב רוז'ה. 
<היו"ר נורית קורן:>
דיברתי עם הרב לאו והוא אמר לי שהוא כינס את מועצת הרבנות והם דנו בנושא הזה. אגיש בקשה לקבלת חוות דעת, שתגיע אלינו לפני תחילת המושב הבא. 
<רחל דותן:>
יש חוות דעת כתובה של הרב רצון ערוסי והוא מתייחס לפתיחת קברים, והוא במועצת הרבנות הראשית.

<היו"ר נורית קורן:>
נעביר לו את הבקשה שלנו לקבלת חוות דעת. 

<נירה לאמעי רכלבסקי:>
אם כך, באיזה הצדקה הלכתית עשו את המבצע לפני כמה שנים כאשר פתחו קברים והוציאו דגימות?
<מיכאל ויגודה:>
חברת הכנסת קורן, אני רוצה להבהיר, אני לא בא להשבית שמחות, אני לא בא לתקוע מקל בגלגלים.
<היו"ר נורית קורן:>
זה לא שמחות. זה צורך.
<יעל כהן-פארן (המחנה הציוני):>
זה לא שמחות. יש פה מקרים מיוחדים וההלכה תצטרך למצוא את הדרך.

<מיכאל ויגודה:>
אני מבקש למחוק מן הפרוטוקול את המילה "שמחות". על כל פנים, ביקשתי רק לסקור את השאלות ההלכתיות שעולות כאן, כאשר לדעתי השאלות האלה אולי יש להן מענה, אבל צריך לשמוע מגוף מוסמך תשובה לשאלות הללו. המקורות שעליהם מסתמכים עד כה אינם עוסקים ברזולוציה שלמדנו עליה בישיבה הקודמת, היינו, לא מדובר רק בפתיחת הקבר אלא מדובר בהוצאת הגופה ולקיחת דגימה, כאשר ידועים שני אלמנטים: אחד, שהסיכוי שאפשר יהיה להפיק משאריות הגופה פרופיל די-אן-איי, שאפשר יהיה באמצעותו להגיע לבירור האמת ולהסרת הספק, הוא סיכוי נמוך.
<היו"ר נורית קורן:>
נמוך אבל לא ידוע. 

<נורית בובליל:>
לא ניתן להערכה. 

<מיכאל ויגודה:>
לא ניתן לדעת. ודבר שני, אם מדובר בילד רך בשנים, תינוק, שהבנו שאין בשלד שלו הרבה סידן שיכול לשמור על החומר הגנטי, אז הסיכוי שיישאר שם חומר, או על כל פנים שיידרש לקחת חומר מן הגופה ובעיבוד שלו לגרום לכך שאולי נוכל בספק להפיק די-אן-איי אבל יכול להיות שאחר-כך לא יהיה מה להחזיר לקבר – השאלה הזאת, על פגיעה כה קשה בשאריות של גופה, האם הדבר הזה מותר הלכתית או לא, דורשת הכרעה הלכתית. זה כל מה שאני אומר. 
<היו"ר נורית קורן:>
עד שהחוק הזה ייצא אל הפועל נתחיל קודם כול מגופות של ילדים גדולים יותר, אנחנו יודעים שיש גם ילדים גדולים יותר ונבחר קודם כול את הדברים שכן נוכל לעשות כדי להבין איפה אנחנו עומדים. ברור לי שאנחנו חייבים בחוק הזה להתחיל ממשהו. כל השאלות ההלכתיות כתובות במסמך שכתבת. תשלחו לנו שוב את המסמך. אעביר אותו לרב לאו ולרב יוסף ונקבל חוות דעת משני הרבנים כדי שיקבלו מענה לשאלות. בעצם, חוות הדעת של הרב רצון ערוסי – מבחינתי זה מספיק.
<יוסף (יוסי) גמליאל:>
כדי לראות את נקודת המבט של הרב ד"ר רצון ערוסי בהשוואה למה שאתה אומר, אני מקריא את חוות הדעת שהוא כתב ב-11 ביולי 2017. הוא כתב: "מי אני, אחרי שני גדולי עולם, מר"ן הגאון הרב עובדיה יוסף זצ"ל והגאון הרב יוסף קאפח זצ"ל, שנתנו היתר מפורש לפתוח את הקברים המיוחסים לילדי תימן הנעדרים."
<מיכאל ויגודה:>
לפתוח קברים. נכון. את זה כבר אמרתי. 

<קריאה:>
גם אין לו את כל הנתונים שדיברו פה לגבי הדי-אן-איי והסיכוי.

<יוסף (יוסי) גמליאל:>
לצורך מה הפתיחה?

<מיכאל ויגודה:>
אני רק רוצה שתבינו את ההבדל. הכנסת ריבונית לחוקק מה שהיא רוצה, אבל שהיא תדע מה היא מחוקקת. פתיחת קבר – זה דבר אחד; והוצאת גופה וריסוקה – זה דבר אחר. זה הכול. 
<נורית בובליל:>
רק הסתייגות כדי לדייק. אני לא מכירה מקרה שניטלה דגימה והרסנו את השלד. זה לא קורה. אנחנו ניקח דגימה. את הדגימה שניקח – חלקים גדולים ממנה יהרסו, אבל אני לא מכירה אף פעם מצב שאנחנו הורסים את השלד. 
<נרי אראלי:>
תוך של שן – זה מה שלוקחים.

<נורית בובליל:>
גם במקרים שיישאר מעט חומר לא נעלים שרידים של אדם.
<היו"ר נורית קורן:>
צריך לקחת את זה בחשבון. זה הערה חשובה ביותר. 

<נורית בובליל:>
אנחנו לוקחים חלק קטן מן השריד ומשהו נשאר. 

<היו"ר נורית קורן:>
אתם צריכים חלק לא כל-כך גדול, ואם תמצאו שיניים אז בכלל אתם לא צריכים שום דבר אחר. 
<יעל כהן-פארן (המחנה הציוני):>
ד"ר ויגודה, הדרך שהצגת את הדברים: להוציא גופה ולרסק אותה – זה נשמע נורא וזה גם לא המצב. אנחנו מתפללים שנמצא חלקים, זה מה שיש עכשיו. 
<מיכאל ויגודה:>
זה מה ששמענו בישיבה הקודמת, שכאשר מדובר בגופת אדם מבוגר זה אחרת. 
<היו"ר נורית קורן:>
אנחנו לא מדברים על אדם מבוגר. אם יש תינוק בן שנתיים או שלוש – יש לו שיניים, ויש גם שיניים כלואות. 

<נורית בובליל:>
זה לא מטבח, שאתה זורק לסירים ורואה מה יש שם. לוקחים דגימה ומנסים. אם נראה שאנחנו לא מצליחים להפיק כלום ייתכן שננסה מדגימה נוספת. אם נראה שלא יוצא מן הדגימה כלום לא נמשיך וניקח עוד ועוד עצמות אלא נגיד: לא ניתן להפיק ממצאים מן הדגימה. 
<היו"ר נורית קורן:>
ברור, זה יהיה בשיא הרגישות, בוודאות. 

<נורית בובליל:>
סיטואציה שבה אנחנו ניקח שלד ונתאמן עליו עד שהוא ייגמר – זה לא יקרה. 
<חיים כהן:>
צריך לסבר את האוזן במספרים כי זה יותר מוחשי. מדובר על גרמים בודדים. הדגימה שצריך לקחת היא של 5 גרם לכל היותר וממנה בסופו של דבר מפיקים, מחצי גרם של חומר גרמי של עצם. 

<היו"ר נורית קורן:>
"סגרנו" פה סוגיה חשובה ביותר. תודה רבה על ההערה. בעצם לא צריך דגימה כל-כך גדולה. מספיק למצוא חלק ממש קטן כדי לערוך בדיקה. 
<נורית בובליל:>
החלק הקטן יתכלה, אבל השאר יישאר. 
<מיכאל ויגודה:>
זה לא מה ששמענו בישיבה הקודמת. 

<נורית בובליל:>
אם ייפתח קבר וכל מה שיהיה זה שרידים שיתפוררו בידיים – הסיכויים ממילא נמוכים. ניקח חלק מאותם פירורים וננסה לבדוק אותו. לגבי עוברים אני לא יודעת, אבל לגבי ילד או תינוק יש כמה עצמות, אנחנו מקווים שנמצא אותן. לא ייתכן שאנחנו במודע נדגום עוד ועוד דגימות מאותו פרט ואז נגיד: "נגמר הילד" ולא קיבלנו תוצאה. זה לא יקרה, זה מציאות שלא תקרה. הדגימה החלקית שתילקח בסוף התהליך אנחנו מפרקים אותה אבל לא ייתכן שנפתח קבר ויימצאו שרידים ואחרי הדגימה שלנו נגיד "זהו, הוא נעלם". זה לא יקרה. חשוב לדייק כי זה באמת כבוד המת. פרט לכך, כאשר ניסיון שלישי עדיין לא מצליח מבינים שיש פה בעיה, לא "נשחק" עם זה לנצח. 
<היו"ר נורית קורן:>
אני מודה לך על ההערה. 

<יצחק ישי:>
אני מנהל אגף קבורה במשרד לשירותי דת. אני מתרשם בדיונים האחרונים – יש לי הצעה פשוטה. הרי כתוב: "אין הדיין דן אלא במה שעיניו רואות". במקום חילופי הדברים והמכתבים, זה מספיק חשוב, ואני יודע שהרבנים הראשיים רגישים מאוד, לכן אני מציע לערוך ישיבה אצל שני הרבנים הראשיים, עם הרב רוז'ה ועם אנשי המכון הפתולוגי וד"ר ויגודה ולהגיד בדיוק מה עושים, ולהביא גם את סגן אלוף במילואים נרי אראלי, כדי שאנשים יראו על מה מדובר: מה קורה כאשר הקבר ריק, או פתוח, או כאשר מוצאים חלק. הדיסאינפורמציה בהלכה היא מאוד רגישה. לכן אני אומר, דיון אחד פשוט, ייצא פסק הלכה ו"שלום על ישראל".  
<היו"ר נורית קורן:>
בהחלט אפשר שנעשה את זה. תודה רבה על ההצעה החשובה מאוד. אנחנו באמת צריכים להתכנס. אני לא אוותר. החוק הזה ייצא אל הפועל. בינתיים משרד המשפטים מסכים איתי. גם המכון לרפואה משפטית מסכים ורוצה לעשות את זה. הגיעה העת לפתוח כי לא תהיה פעם נוספת, זהו. אני לא אתן לפרשה הזאת לגווע והיא צריכה להגיע למיצוי. אם לא נעשה את זה היום – זהו, איבדנו את זה. גם כך כבר 20 שנים עברו מהפעם הקודמת. לא אתן לזה יד. 
עוד מישהו כאן רוצה להעיר על הסוגיה ההלכתית? בבקשה. 

<נרי אראלי:>
חיילי צה"ל שאותרו – כולם בחתימת הרב רוז'ה. ישבנו אתו, ישבנו עם הרב הצבאי לצה"ל ועל כל אחד מחיילי צה"ל שזוהו על-ידי די-אן-איי היה היתר. 

<היו"ר נורית קורן:>
אנחנו מקווים שהרב רוז'ה ייקח כאן קצת יותר אחריות וייתן מהידע שלו ואנחנו נקדם את הצעת החוק. תודה רבה על ההערה. נמשיך. 
<נירה לאמעי רכלבסקי:>
אני לא רואה מקום לקרוא שוב את הנוסח אלא נגיע לסעיפים שבהם יש לנו שינויים כלשהם. שימו לב לסעיף 3, הסעיף לגבי הצו. ניסחתי אותו מחדש ואקרא אותו שוב. הוא הסעיף שמתווה את שיקול הדעת של בית-המשפט כשהוא בא לתת צו.  
	"צו לפתיחת קבר, הוצאת גופה מקברה וביצוע בדיקה גנטית לקשרי משפחה
	3.
	(א)
על אף האמור בכל דין, בית המשפט רשאי להורות, בצו, על פתיחת קבר והוצאת גופה של מנוח מקברה לצורך עריכת בדיקה גנטית לקשרי משפחה בהתקיים כל אלה:

	
	
	
	(1)
הבקשה למתן הצו הוגשה על ידי קרובו של המנוח שחלקת הקבר המיועדת לפתיחה מיוחסת אליו;

	
	
	
	(2)
בית המשפט מצא, בהתאם למסמכים שהונחו בפניו, כי קיים ספק ממשי בדבר זהותה של הגופה הקבורה בקבר שלגביו הוגשה הבקשה.

	
	
	(ב)
בבואו לתת צו לפי סעיף קטן (א), ישקול בית המשפט, בין היתר, שיקולים אלה –

	
	
	
	(1)
קיומו של סיכוי להפיק מהגופה הקבורה דגימת DNA שתאפשר עריכת בדיקה גנטית לקשרי משפחה;

	
	
	
	(2)
ההשפעה שעשויה להיות לפתיחת הקבר והוצאת הגופה כאמור בסעיף קטן (א) על נפטרים אחרים הקבורים באותה חלקה או בסמיכות למנוח," 


כאן יש שאלה לגבי "קרובי משפחתם", שהרעיון הוא: "להשפיע על נפטרים אחרים" – כלומר על קרובי משפחתם.

	
	
	
	"אם יעלה צורך לחפור בחלקות סמוכות;"


<היו"ר נורית קורן:>
צריך להודיע להם?

<נירה לאמעי רכלבסקי:>
תיכף נגיע לזה. 
	
	
	
	"(3)
שיקולים מיוחדים הקשורים לכבוד המת מעבר לשאלת הוצאת הגופה מקברה והפקת דגימה ממנה לצורך ביצוע בדיקת DNA;"


אני רוצה שיהיה ברור שאנחנו לא מחוקקים את החוק הזה כדי שהנושאים יגיעו לפתחו של בית-המשפט ואז המדינה תגיד שיש בעיה הלכתית. החוק הזה אמור להיות מחוּקק מנקודת מוצא, שהיא תובן כאן בפרוטוקול והיא תובן כך שבית-המשפט יוכל לחזור ולקרוא בדברי הכנסת ולהבין שעצם הוצאת גופה ועצם ביצוע בדיקת די-אן-איי הם דברים שהחוק הזה מבוסס עליהם. הרעיון ב"שיקולים מיוחדים הקשורים לכבוד המת" שמשרד המשפטים ביקש אותנו להכניס להצעת החוק כדי לאפשר לבית-המשפט גמישות כלשהי – אנחנו לא מתנגדים לזה, אבל הרעיון הוא לא להתחיל בכל מקרה עכשיו לקבל חוות דעת הלכתית. 
<יעל כהן-פארן (המחנה הציוני):>
כל שופט יצטרך "לחפור" על זה. 
<נירה לאמעי רכלבסקי:>
בוודאי שלא. 

<היו"ר נורית קורן:>
מראש הודענו שזה יהיה. 

<יגאל-עם (איגי) פז:>
זה מין עיקרון שמרחף מעל החוק. השאלה שלנו היא לשם מה נדרשת הסיפה, למה אי אפשר להסתפק ב"שיקולים מיוחדים הקשורים לכבוד המת", נקודה.
<נירה לאמעי רכלבסקי:>
בדיוק בגלל מה שאמרתי. יכול להיות שלא נהיה חייבים לכתוב את זה אם נגיע להבנה הזאת כאן, שהרעיון הוא לא לקבל שוב חוות דעת הלכתיות על פתיחת קבר או בדיקת די-אן-איי ופגיעה בכבוד המת. 
<יגאל-עם (איגי) פז:>
זה לא ברור. אם זה מה שאתם רוצים לכתוב אז אולי צריך לכתוב את זה בפירוש. כרגע הסיפה לא ברורה. 

<נירה לאמעי רכלבסקי:>
אין לי שום בעיה לנסח את זה מחדש.  אשמח לקבל הצעות, אבל זה הרעיון. 

<היו"ר נורית קורן:>
אולי אפשר לכתוב את זה בצורה יותר מפורטת. להצעה הזאת, בנספחים, נצרף את פסק ההלכה. נאמר שמבחינת שיקולים הלכתיים – הנה מונח פסקה ההלכה לפני בית-המשפט ואין ספק. 

<יגאל-עם (איגי) פז:>
אפשר לציין את זה גם בדברי ההסבר. 

<נירה לאמעי רכלבסקי:>
נציין את זה לאורך כל הדרך. בוודאי לחוק עצמו אי אפשר להכניס את זה, אבל המדינה כאן היא צד להליך והרבה תלוי במדינה. 

<היו"ר נורית קורן:>
תנסחו שוב את הסעיף הזה, שיהיה קצת יותר ברור. 

<נירה לאמעי רכלבסקי:>
כאן התוספת שהתווספה לנוסח בעקבות הישיבה הקודמת.

	
	
	"(ג)
	התגלה במהלך הדיון בבקשה, צורך להפיק דגימתDNA  ולבצע בדיקה גנטית ביותר מגופה אחת, יכלול בית המשפט בצו הוראות גם לעניין זה."


זה בדיוק העניין שדיברנו עליו בישיבה הקודמת. עובדתית זה כנראה המצב. עכשיו כשאני שומעת על הטכנולוגיה הזאת אז זה עוד יותר מעלה את הסבירוּת שנדע כבר מראש, ולו מהרישומים שחברה קדישא תציג לנו, אבל אם במהלך הבדיקה נראה פתאום שכנראה קבורים שם עוד כמה בסמיכות כזאת שייתכן שניתקל ביותר מגופה אחת, שהצו יכלול מראש הוראות לעניין הזה. 
<צבי חסיד:>
ואם זה יתגלה רק אחרי הפתיחה?

<נירה לאמעי רכלבסקי:>
אם זה יתגלה אחרי הפתיחה אז יש היגיון לחזור לבית-המשפט. שוב, בשאלת השיקולים אנחנו יכולים לדון גם בהכנה לקראת הקריאה השנייה והשלישית. אם חלילה מתגלה פתאום קבר אחים, מה עושים?
<היו"ר נורית קורן:>
את זה צריך להכניס גם לסוגיה ההלכתית וגם לסוגיה המשפטית, אם צריך לחזור לאחור. אם פותחים את הקבר ורואים שיש בו יותר מגופה אחת, השאלה מה עושים באותו רגע מבחינה מעשית כדי לחזור לבית-המשפט. מכסים שוב? ממתינים? יש אפשרות? מה עושים? 
<נירה לאמעי רכלבסקי:>
יש שני מקרים. יש מקרה שפותחים את הקבר ורואים כבר שיש בו יותר מגופה אחת; ויכול להיות שבמכון יתגלה שיש לנו שרידים של יותר מאדם אחד ואז כשיבואו לבצע את הבדיקה יבינו שיש כאן יותר מגופה אחת. 
<נורית בובליל:>
דנו על זה כבר כמה פעמים גם אצלנו. מבחינתי כראש מעבדת הדי-אן-איי במכון, מעבר לתהליך, בשטח כשהקבר ייפתח והעצמות האלה ייחשפו יש סכנה אדירה של זיהום הדי-אן-איי על-ידי מישהו אחר שעומד ליד ומתעטש או מדבר בטלפון וזה מגיע אל תוך העצמות האלה. אני מבקשת, בהנחה שהפרויקט הזה יקרום עור וגידים, ואנחנו רוצים באמת שתהיה האפשרות, מרגע שהמצבה מוזזת והעצמות נחשפות – איש אחד עם מיומנות שמבין את מה שהוא עושה, שהוא במפורש האיש שלנו, הוא היחיד שיכול להתקרב. הוא יהיה ממוגן כדי להגן את העצמות ועל הדי-אן-איי. יכול להיות שהוא יחשוף רק שכבה אחת ועם שאר השכבות מתחת נחכה. תיכף חיים כהן יאמר את העמדה שלו אבל אני רוצה שיהיה ברור מאוד, כי זה נקודה קריטית: כשהעצמות נחשפות אין "טיילת" מעל העצמות, שההוא מסתכל וזה בא. אין דבר כזה. 
<נירה לאמעי רכלבסקי:>
הייתה הצעה של עו"ד טליה אגמון ממשרד הבריאות לכתוב בחוק שכל מי שנמצא בזירה חייב להישמע להוראות האנתרופולוג הפורנזי.
<מאיר ברודר:>
הוא מפקד האירוע, הוא מנחה את הסובבים.
<נירה לאמעי רכלבסקי:>
נמצא דרך לכתוב את זה. 

<היו"ר נורית קורן:>
נוסיף שברגע שנפתחת המצבה אתם במכון לרפואה משפטית אחראים על המקום, על הגישה לכל הדברים ואתם תחליטו אם לקחת די-אן-איי או לא. נראה לי שאנחנו צריכים לבקש מבית-המשפט, שבית-המשפט ייקח בחשבון כבר מראש שיכול להיות שיש עוד גופות ולתת אישור גם לזה. אין לנו ברירה אחרת. 
<יעל כהן-פארן (המחנה הציוני):>
האם לא נכון להנחות בתוך התהליך, שקודם כול עושים את בדיקת הקרקע ואז מראש יודעים למה נכנסים? 

<היו"ר נורית קורן:>
אבל לא יודעים בוודאות. 

<יעל כהן-פארן (המחנה הציוני):>
לא לגמרי, אף פעם לא יודעים הכול לגמרי, ברור.

ויש לי עוד שאלה. את התייחסת לפעילות הפורנזית, לפעילות שלכם. מה מבחינה הלכתית? צריך התייחסות גם לזה. 

<היו"ר נורית קורן:>
תהיה התייחסות. רשמתי את זה לפניי. 

<נירה לאמעי רכלבסקי:>
עם פתיחת הקבר הפעולה מאותגרת בגלל שצריך לחזור לבית-המשפט. 
<נורית בובליל:>
דיברנו על זה אתמול. אנחנו רוצים להציע, נכתוב מסמך מבחינה מקצועית, את התפיסה שלנו – אני לא מדברת על ההלכה ועל דברים שהם לא בתחום שלנו – מרגע שיש גישה לקבר מה הדברים העיקריים שמוכרחים לקחת בחשבון. האם זה צריך להיות בתוך החקיקה או האם זה יהיה אחר-כך במנגנון שיוסדר – הוועדה תחליט בסוף, זה לא עניין שלנו. נפרט את ראשי הפרקים העיקריים של דברים שאסור לטעות בהם בשלב הזה. 
<נרי אראלי:>
בצבא הנוהל הזה קיים. 

<היו"ר נורית קורן:>
אולי נעתיק את הנוהל מן הצבא. 

<נירה לאמעי רכלבסקי:>
לגבי איתור בני משפחה – כרגע מדובר על בני משפחה של נפטרים סמוכים, ככל שניתן לאתרם. אפשר אולי להוסיף שכאשר ניתן צו, הוא יפורסם בשני עיתונים יומיים, או יש עכשיו חידושים בחקיקה על פרסום באינטרנט. יפורסם שניתן צו כזה ואז אם מישהו  מעלה בדעתו שאולי יש לו קשר לנפטר שקבור שם בסמוך הוא יידע על כך. אני לא מדברת עכשיו, בכל הכבוד, על גוף מעוניין. החוק זה נחקק בהנחה שכל הגורמים כאן מעורבים ויודעים.
<צבי חסיד:>
מה יפורסם, שם של קבר? ואז אני צריך לדעת שיש לי קרוב משפחה שקבור בסמוך?
<היו"ר נורית קורן:>
יש לכם רישומים. לפי הרישומים שלכם. 
<צבי חסיד:>
המשפחה לא תדע. מישהו פה יודע מה הקבר הסמוך לקבר של סבא שלו?
<היו"ר נורית קורן:>
כרגע לא, אבל אם הוא יבוא אליכם הוא כן יידע. 

<נירה לאמעי רכלבסקי:>
בוודאי, בית-המשפט לפי הצו אמור לאתר את בני המשפחה.

<צבי חסיד:>
אם הולכים לפרסם את שם המנוח שאת קברו פותחים, את רוצה שיפנו בני משפחה של מי שקבורים בסמוך?

<היו"ר נורית קורן:>
לא. לכם יש רישומים מי נמצא בחלקה הסמוכה. לפי הרישומים שלכם אתם תנסו קודם כול למצוא את בני המשפחה בעצמכם. 
<צבי חסיד:>
זה ברור. אבל לגבי הפרסום בעיתון. 

<היו"ר נורית קורן:>
אחר-כך אם לא מצאתם בני משפחה צריך לפרסם בעיתון. 

<צבי חסיד:>
את השמות של אלה שקבורים ליד.
<היו"ר נורית קורן:>
את מי שאת קברו רוצים לפתוח ואת הקברים שמסביב. 

<נירה לאמעי רכלבסקי:>
אלה שקבורים ליד כבר רשומים, השמות ידועים. השאלה אם יש אלמונים שאולי יימצאו שם. נניח שהרדאר הראה 4 גופות וידועה רק משפחה אחת שבן משפחתה קבור בסמוך. 

<אורית מסמי:>
איך אנחנו יכולים לדעת אם יש אלמונים? אתם זוכרים שאת הרשימות האלה קיבלנו בירושה. 

<נירה לאמעי רכלבסקי:>
אז את לא פוגעת באף אחד. אם ההיתר ההלכתי קיים ואין משפחה לייחס לה, כלומר את המת הזה לא כיבדו מלכתחילה כי אפילו לא יודעים מה השם שלו, אז ממה נפשך?
<היו"ר נורית קורן:>
אנחנו מסתמכים על הניירות שקיבלתם בירושה. אין לנו משהו אחר להסתמך עליו. 
<ליאת יעקובוביץ:>
אני ממשרד המשפטים ואני מבקשת להעיר באשר לפרסום. אנחנו טענו על ספק באפקטיביות לאור גורמים אחרים שהתנסו בעבר בפרסום. אנחנו חושבים שזה כנראה פחות אפקטיבי. 

דבר נוסף, זה הליך בדלתיים סגורות, זה בית-משפט למשפחה וצריך לחשוב על היחסים ביניהם. 

<היו"ר נורית קורן:>
בגלל שהפשרה פתוחה לכול, פומביות הדיון כאן חשובה, מהסיבה הפשוטה- - -
<נירה לאמעי רכלבסקי:>
ואם תהיה הסכמה? 

<ליאת יעקובוביץ:>
צריך פה הסכמה. צריך לעבור פה הליך פרוצדורלי ולראות איך זה מתיישב היום מול חקיקה קיימת וההוראות של בית-המשפט היום. 
<נירה לאמעי רכלבסקי:>
אם המשפחה לא מתנגדת. 

<ליאת יעקובוביץ:>
אבל עדיין יש החלטה שיפוטית. צריך לראות איך זה יופיע בחוק עצמו. אבל השאלה אם לא ניתן במקרה כזה להסתמך על הרישומים ודרכם לעשות איתור. 

<היו"ר נורית קורן:>
אבל אם אנחנו לא מוצאים אותם? יהיה קשה היום למצוא אנשים. 
<ליאת יעקובוביץ:>
כתבנו: "ככל שניתן לאתר". 

<היו"ר נורית קורן:>
ואם לא איתרנו אותם אז לא כדאי להודיע?

<יעל כהן-פארן (המחנה הציוני):>
זה יהיה חסם גדול, שיצטרכו לחפש את כל מי ששמו מופיע ברשימה. 

<ליאת יעקובוביץ:>
צריך לחשוב על התמונה במלואה. אחרי שנכנסת לבית-המשפט למשפחה את רוצה שיהיה הליך יעיל.
<היו"ר נורית קורן:>
לא רק זה, אני רוצה גם שהוא יהיה פשוט. 

<ליאת יעקובוביץ:>
זה לשיקול דעת הוועדה, לשיקול דעת המחוקק, אבל מן הבחינה הזאת אנחנו צריכים לדעת שאנחנו מכניסים כאן עוד פרוצדורה בדרך. 

<צבי חסיד:>
זה נמצא בבית-משפט לענייני משפחה?

<היו"ר נורית קורן:>
כן, בבית-משפט לענייני משפחה. 

<יוסף (יוסי) גמליאל:>
קיבלתי בדיוק הודעה מן המשרד. סעיף 3 מדבר על צו לפתיחת קבר והוצאת גופה מקברה. כפי שהסבירה בשבוע שעבר עו"ד רחל דותן, שאנחנו ביחד מנהלים את הבקשות לבית-המשפט לבדיקה גנטית, הגשנו 14 בקשות לבדיקה גנטית – התהליך היום שקבוע בחוק, שצריכה להיעשות לפני הפנייה לבית-המשפט פנייה לרופא המחוזי באותו אזור שבו קיים הקבר כדי שאותו רופא מחוזי ייתן אישור לפתיחת הקבר. עם האישור הזה אני הולך לבית-המשפט כדי שבית-המשפט ייתן צו לבדיקה גנטית. ככל שאני יודע, בית-המשפט לא נותן צו לפתיחת קבר. בית-המשפט נותן צו לבדיקה גנטית.
<נירה לאמעי רכלבסקי:>
מחוקקים כאן חוק חדש שעושה הליך מיוחד לעניין הזה. 

<יוסף (יוסי) גמליאל:>
פשוט קיבלנו הודעה עכשיו. לפני פחות מחודש הגשנו בקשה לבית-המשפט למתן צו לבדיקה גנטית. קיבלנו תשובה מאחד הרופאים המחוזיים וקיבלנו אישור לפתיחת הקבר. 

<צבי חסיד:>
פה זה לא חל. תקנות בריאות העם לא חלות לפי החוק הזה. לא צריך רופא. 
<מאיר ברודר:>
אני ממשרד הבריאות. אני מופתע מאוד כי זה מגרש משחקים אחר. כל ההליך של פנייה לרופא המחוזי הוא בכלל בתקנות בריאות העם, בהעתקת קברים. 
<היו"ר נורית קורן:>
הוא מדבר על היום, על החוק הקיים היום. 

<נירה לאמעי רכלבסקי:>
עובדתית הוא קיבל אישור בלי פסק הלכה. 

<רחל דותן:>
אישור מרופא מחוזי. 
<מאיר ברודר:>
גם היום כל ההליך הזה בכלל לא רלוונטי. 

<היו"ר נורית קורן:>
למה הוא לא רלוונטי? בית-המשפט נתן צו על סמך ההליך הזה. 

<קריאה:>
אבל כתוב בהצעת החוק שתקנות בריאות העם לא יחולו על החוק הזה. 

<קריאה:>
אנחנו באמצע הליך משפטי, יש הליכים משפטיים תלויים ועומדים. 

<רחל דותן:>
בדיוק בהקשר הזה, הרי גם היום זה קיים, לכן לא מובן לי בהצעת החוק בסעיף 3(א) הפסוק: "על אף האמור בכל דין". הרי כבר היום אנחנו נמצאים בהליך משפטי, והנה הראיה, אין יותר ראיה מזו שקיבלנו, שעל-פי סעיף 3 לתקנות בריאות העם מקבלים את ההיתר מרופא ממשלתי, היינו רופא המחוז. זה ההליך הקיים היום. אחר-כך לפי סעיף 28(א) לחוק המידע הגנטי פונים לבקש אישור בצו. זה ההליך שבעצם פעלנו על-פיו. 
<נירה לאמעי רכלבסקי:>
זה ההליך שנעשה אז במבצע. זה חשוב מאוד. 
<היו"ר נורית קורן:>
אלה מקרים חדשים, הם הגישו תביעות חדשות. 

<רחל דותן:>
14 תביעות עכשיו תלויות ועומדות, מלפני חודש,  מי"ז בתמוז, על-פי ההליך שהיה קיים. ההיתר הוא על-פי הרופא והצו לבדיקה הגנטית הוא על פי סעיף 28(א) לחוק המידע הגנטי. כלומר, ההליך פשוט מאוד. קיבלנו היתר מרופא המחוז. 

<אודליה אדרי:>
אין עדיין את עמדת המדינה בתיק. 

<רחל דותן:>
אנחנו אמורים לקבל השבוע תשובה מהיועץ המשפטי.
<אודליה אדרי:>
אנחנו בתהליך כדי לתת לכם תשובה. לא ננהל את זה פה. אנחנו עדיין דנים בשאלה, והשאלה לא פשוטה. כאשר יש אישור רופא זה לא אומר שהמדינה הסכימה. 
<יוסף (יוסי) גמליאל:>
לא מדברים על זה. אני פונה היום לבית-המשפט שייתן לי צו לפתיחת קבר. 

<היו"ר נורית קורן:>
בעצם אנחנו אומרים שעל-פי מה שעשיתם כרגע, אתה ביקשתם מרופא המחוז לתת לכם אישור לפתיחת קבר. 

<אורית מסמי:>
אז לשם מה צריך הצעת חוק? אם הם הצליחו אז בשביל מה צריך הצעת חוק?
<היו"ר נורית קורן:>
עכשיו צריך לקבל צו של שופט. עמדת המדינה עוד לא מוכנה ובטח ייקח עוד זמן כי הבנתי שהמדינה עוד שוקלת ובודקת את העניין. הצעת החוק הזאת באה להסדיר את הכול וגם שלא צריך יהיה לבקש את עמדת המדינה. לכן צריך חוק חדש. הכוונה שלי כרגע שזה יהיה הליך, שבפעם הראשונה זה יהיה פרוצדורלי ואחר-כך כולם כבר ידעו מה צריך, השופטים יידעו מה הם צריכים לתת, מה הם צריכים לעשות, שצריך לתת את הצו. 
<נירה לאמעי רכלבסקי:>
את גם אומרת לשופט שצריך לתת צו. 

<רחל דותן:>
התכלית והמטרה של כבוד היושבת-ראש בהצעת החוק הזאת נהדרת, להקל בגלל עוול שנעשה בעבר, אבל אני שוב חוזרת לסעיף 3(א)(2) על "הספק הממשי". לא יקום ולא יהיה. אנחנו מאבדים את התשתית של תכלית החוק ומטרתו. כולנו יודעים מה זה "ספק ממשי". 
<נירה לאמעי רכלבסקי:>
אף אחד לא יודע מה זה "ספק ממשי". 

<רחל דותן:>
"ספק ממשי" מעלה סימני שאלה ונותן שיקול דעת. יש כאן גם שיקול דעת שמצמצם, גם "ספק ממשי" שמצמצם את סמכות בית-המשפט, אז את כל מטרת החוק ותכליתו אנחנו מאבדים. למה צריך להיות ספק?

<היו"ר נורית קורן:>
לא תאבדו שום דבר כי הכול יהיה כתוב פה.

<יוסף (יוסי) גמליאל:>
למה צריך "ספק  ממשי"?

<נירה לאמעי רכלבסקי:>
"ספק ממשי" ניזון מתכלית החוק. 

<היו"ר נורית קורן:>
במקום 10% הם רוצים יותר. 

<יוסף (יוסי) גמליאל:>
"ספק ממשי" זה 80%. "ספק ממשי" לא היה קיים עד היום.
<היו"ר נורית קורן:>
דנו בזה בשבוע שעבר ודיברנו על כך ש"ספק" זה רק 10% ו"ספק ממשי" זה כ-50%. 
יש כאן את עמדת משרד המשפטים, שאני גם צריכה להתחשב בה, אני לא יכולה לעשות מה שאני רוצה. גם אני לא כל-כך מסכימה ל"ספק ממשי". אבל אם החוק ייפול על המילה "ממשי" – אני לא רוצה שהוא ייפול. אנחנו צריכים לעשות פה כל מיני פשרות. אולי נכתוב אפילו באחוזים. נחשוב על זה. אנחנו רק בהתחלה, רק בהכנה לקריאה הראשונה. יש עוד שלב של הכנה לקריאה השנייה והשלישית ונוכל להסדיר את הדברים.
<נירה לאמעי רכלבסקי:>
לתוך "ספק ממשי" בית-המשפט יוצק כל מיני דברים שהוא בא להחיל כי אין כאן באמת עניין כמותי שאפשר במספרים להכריע בו. כל עניין יהיה אחר. אחד בא עם תעודת פטירה ואיזה מסמך אחר שסותר אותו. יש כאן סתירה, יש כאן בהחלט ספק אם זה האדם שקבור שם כאשר יש ציוני קבר שונים. לכל משפחה יש את העניין שלה, זה לא דבר אחיד. 
<רחל דותן:>
אבל לא לשכוח את נקודת המוצא, שחברת קדישא נתנה לנו את המסמך.
<נירה לאמעי רכלבסקי:>
כאשר בית-המשפט בא ליצוק תוכן למונח "ספק" הוא מסתכל גם על תכלית החקיקה והוא מבין שיש כאן חוק שרוצה לרדת לחקר האמת. הוא שוקל גם את הדברים הללו כאשר הוא בא להסיק אם יש ספק. אני מודה שהייתי מעדיפה שיהיה כתוב "ספק" ולא "ספק ממשי". 

<רחל דותן:>
אז קדימה. לא לאבד את תכלית החוק. 
<היו"ר נורית קורן:>
כרגע זה נמצא בהצעת החוק. אנחנו נמשיך בדיונים ונראה. 
<יוסף (יוסי) גמליאל:>
זה חשוב. 

<היו"ר נורית קורן:>
הבנו. כולם סביב השולחן הזה מבינים, משרד המשפטים מבין בדיוק מה אני רוצה. גם הם עומדים ביחד אתנו כדי לפתור את כל הבעיות. 

<נירה לאמעי רכלבסקי:>
גם הם רוצים את החוק הזה. 

<יוסף (יוסי) גמליאל:>
הדבר הזה צריך לעבור אוטומטית. 

<היו"ר נורית קורן:>
אני רוצה שהחוק יהיה ברור. אני יודעת שיש בעיה ליועץ המשפטי לתת חוות דעת כרגע. אני מודעת לכל הדברים הללו. לכן אנחנו צריכים להגיע למצב שאנחנו פותחים, ולא למצב ששופט יגיד: לא. 
<רחל דותן:>
אני מבקשת מכבוד היושבת-ראש לא לתת יד לנוסח כפי שהוא כרגע. החתירה צריכה להיות לסעיף אחד. 

<היו"ר נורית קורן:>
אני מודיעה לך שאם על קוצו של יו"ד החוק ייפול על זה אז זה יישאר. אין מה לעשות, לא אפיל את הצעת החוק. כרגע זה נשאר בנוסח הקיים. בהכנה לקריאה השנייה והשלישית נשקול את כל השיקולים. אני באמת רוצה שהחוק יהיה מאוד-מאוד ברור לשופט כדי שלא ניתקל בכך שהדברים נופלים. 
<רחל דותן:>
זה מצמצם ממש. 

הערה נוספת, לגבי המשך החוק. על-פי מה ששמעתי בדיון הקודם בשבוע שעבר, כאשר נפתח קבר, אם מוצאים משהו ורואים גופות נוספות, למה לא לציין בחוק – הרי שמענו מן המשטרה שיש מאגר גנטי לגבי אלמונים ויש את המאגר הגנטי שקיים היום לגבי פרשת ילדי תימן. כלומר, יש לנו שני מאגרים נוספים שניתן לבדוק. ברגע שיש פתיחת קבר צריך לעשות את ההשוואה. 
<נירה לאמעי רכלבסקי:>
אנחנו לא מורידים את זה מן הפרק. צריך לזכור שהמאגר השני הוא מאגר פרטי שהסטטוס שלו לא לגמרי ברור. להכניס אותו לחקיקה כרגע, כאשר הוא עוד לא קיים בחוק- - - 
<היו"ר נורית קורן:>
יש את המאגר של My heritage ויש חקיקה שצריך לעשות דרך הכנסת.
<רחל דותן:>
צריך לפעול גם בכיוון הזה, שאם כבר פותחים קבר תהיה התאמה גם בכיוון הזה. 

<היו"ר נורית קורן:>
בסדר. 

<טליה אגמון:>
אני מן הלשכה המשפטית במשרד הבריאות. אני רוצה לעשות קצת סדר בנושא אישור רופא מחוז. 

<היו"ר נורית קורן:>
מה שקורה היום.
<טליה אגמון:>
מה שקורה היום ולא צריך לקרות היום. באופן ברור נגיד בהצעת החוק הזאת – לפחות זו ההצעה שלנו לתיקון – שתקנות בריאות העם (קבורה מחדש) לא חלות על פתיחת הקברים האלה, מה שנאמר כבר בעבר על-ידי בית-המשפט העליון אבל יש אי-בהירות בשטח, זה ברור לי. 
היום כאשר מדובר בקברים ישנים וכאשר לא מדובר בהעברת קבר ממקום למקום, למעשה תקנות קבורה מחדש לא רלוונטיות ורופא מחוז ייתן אישור כי אין לו שום סיבה להתנגד, אבל בחלק מן המקרים יש רופאי מחוז שיגידו: "אני לא צריך לתת אישור, תעשו מה שאתם רוצים, תלכו לבית-משפט, תלכו לחברה קדישא". נאמר במפורש בחוק שהתקנות האלה לא חלות, אבל כן צריך יהיה אז בית-המשפט לומר הוראות חלופיות: איך פותחים, איך סוגרים, מי אחראי וכולי, כדי שיהיה סדר. ואז אנחנו מורידים שלב מסוים בתהליך שהיום נעשה בחלק מן המקומות, לא בכולם, ומייעלים את הטיפול. אני מקווה שזה הכוונה של כולם. כבר היום זה לא נחוץ. אני יודעת שיש מחוזות שכנראה עוד לא הפנימו את העניין הזה ואנחנו נעדכן אותם. כבר היום אישור רופא מחוז לפתיחת הקבר בנסיבות האלה לא נחוץ. אבל יהיו מקומות שבהם אם תבקשו תקבלו אותו. 
בנוסף, חשוב להגיד שאישור רופא מחוז בוודאי לא מייצג בשום צורה את עמדת המדינה ומשרד הפנים לגבי הליך פתיחת הקבר ומשמעויותיו האחרות. הוא אישור טכני רפואי. התקנות נוגעות לשיקולי בריאות הציבור ופה זה לא רלוונטי. 
לכן חשוב להבין את שתי הנקודות האלה. ראשית, כרגע לא צריך את זה. שנית, צריך חלופה לזה, וזה לא משקף את עמדת המדינה בכללותה, זה אישור תברואי, נקרא לזה כך. 
<היו"ר נורית קורן:>
בפעם הקודמת, בשנת 1996, לפי מה פעלתם? לפי אילו חוקים?

<יוסף (יוסי) גמליאל:>
עידית בן שימול כבר 3 שנים נמצאת באותו תהליך. 
<מאיר ברודר:>
זה היה במסגרת הליך שיפוטי צר, הסכמות. זה לא היה מעוגן בשום הסדר חוקי. 

<היו"ר נורית קורן:>
בשום הסדר חוקי? לא יכול להיות. 

<יעל כהן-פארן (המחנה הציוני):>
בית-המשפט החליט על דעת עצמו?

<מאיר ברודר:>
זה היה סמכותו הטבועה של בית-המשפט. 
<היו"ר נורית קורן:>
שאמר שאתם תפתחו את הקברים?

<מאיר ברודר:>
כן. הייתה הסכמה של המדינה לעשות פיילוט. באותו הליך משפטי שהוגש אז על-ידי עו"ד צוברי הייתה הסכמה של המדינה, של צחי הנגבי שהיה בשעתו שר הבריאות, לפתוח את הקבר במסגרת סמכותו הטבועה של בית-המשפט. 

אני רוצה לומר יותר מזה, שתבינו את המהות של הצעת החוק. הרי כל ההליך הזה של תקנות בריאות העם מדבר על העתקה מחדש של קבורה. הוא לא מדבר על פתיחה של קבר לצורך הליך של זיהוי. בית-המשפט אמר כבר כמה וכמה פעמים: אין היום הסדר חוקי שמאפשר פתיחה לצורך הליך של זיהוי.
<יעל כהן-פארן (המחנה הציוני):>
גם לצה"ל אין?

<מאיר ברודר:>
נכון.
<נרי אראלי:>
מה פתאום, לצה"ל יש. 

<מאיר ברודר:>
גם לצה"ל אין היום הסדר חוקי לצורך פתיחה. 

<היו"ר נורית קורן:>
אנחנו מדברים על חוק. 

<מאיר ברודר:>
אין היום חוק ספציפי.
<רחל דותן:>
אבל יש פסיקה. 

<מאיר ברודר:>
יש פסיקה. אין היום חוק ספציפי שמאפשר פתיחה לצורך הליך של זיהוי. באה כבודה ולראשונה במדינת ישראל מעגנת חוק שמאפשר את זה. הוא מאפשר בעצם כלי, ארגז כלים לבית-המשפט לפתוח קבר גם לצורך הליך של זיהוי, וזה החשיבות שלו. כל ההסדרה בחוקים שהיום אולי ניסו להיתלות בהם, זה לא רלוונטי וגם אם רופא כזה או אחר חשב שאולי זה מאפשר לו – זה לא נכון. אני מוכרח לומר, אנחנו ניישר קו עם רופאי המחוז כי באמת זה לא בהקשר שלהם. החוק לא מאפשר להם פתיחת קבר לצורך הליך של זיהוי. 
<היו"ר נורית קורן:>
אז החוק הזה יעזור להם גם לזה. 
<יוסף (יוסי) גמליאל:>
זה מה שיש היום, אין מה לעשות. אם יש משהו אחר – נשמע. 

<היו"ר נורית קורן:>
בגלל זה בית-המשפט עושה "שמיניות באוויר".
<נירה לאמעי רכלבסקי:>
כאשר בית-המשפט נתן אז את הצו, כאשר הוא נתן לכם צו או שלח אתכם לעשות בדיקה, אז נעשתה בדיקה הלכתית? כי אז היו גם פתיחת קבר, גם הוצאת גופה וגם ביצוע בדיקה גנטית. אני תוהה איך זה נעשה אז. מישהו זעק? איפה הגופים הנוספים שהגיעו להביע עמדה? הרי חלק מן הגופים שנציגיהם יושבים פה היו מעורבים אז. 
<מאיר ברודר:>
שאלו אותי פה לגבי המשטרה. למשטרה יש סמכות ביחס להליכים פליליים אבל לא לצורך הליך של זיהוי.  

<היו"ר נורית קורן:>
בואו נדבר על סוגיה נוספת. 

<נירה לאמעי רכלבסקי:>
דיברנו על סעיף קטן (ג): "התגלה במהלך הדיון בבקשה צורך להפיק דגימת DNA ולבצע בדיקה גנטית ביותר מגופה אחת, יכלול בית-המשפט בצו הוראות גם לעניין זה." 

	
	
	"(ד)
טרם מתן צו לפי סעיף זה, ישמע בית המשפט את עמדתם של בני משפחתו של נפטר אחר כאמור בסעיף ב(2), ככל שניתן לאתרם."


הכוונה למי שקבור באותה חלקה או בסמיכות למנוח.

<יעל כהן-פארן (המחנה הציוני):>
צריך להגיד. באותה חלקה – זה יכול להיות 8 אנשים. בסמיכות – זה דבר אחר. יש הבדל.

<נירה לאמעי רכלבסקי:>
בסמיכות – זה גם וגם, זה גם מי שמעל. אני מאמינה שהנוסח הזה כולל את הכול. בסמיכות למנוח – זה למעלה, למטה, בצדדים.
<יעל כהן-פארן (המחנה הציוני):>
אבל אז יכולים להגיע לכך שיצטרכו לחפש 10 משפחות. 

<נירה לאמעי רכלבסקי:>
זה לא אומר שתחפשי. בית-המשפט הרי יגיד כמה לחפור בצדדים, אם כן או לא, הוא נותן צו מדויק מאוד. הכוונה היא שאם נוצר צורך ויש סמיכות של שניים אז ישאלו את השניים. 

<אודליה אדרי:>
או אם פתיחת הקבר הנוכחי מחייבת פתיחה של קבר נוסף. 

<נירה לאמעי רכלבסקי:>
גם. אם למשל נעשתה בדיקה, או חברה קדישא אומרת: ברישומים שלי יש אפשרות שמתחת לחלקה הזאת יש עוד גופה. הסבירו לנו שבין שתי מצבות יכולות להיות כמה גופות, שחלקן גם לא מזוהות. גם את זה אמרו לנו, שאין רישום של מי קבור שם, גם מקרה כזה קיים. 
<אודליה אדרי:>
צריך לקבוע חובה שצריך לפתוח. לא שעצם הסמיכות מאפשרת פתיחה אלא שלצורך מציאת הגופה הספציפית הזאת נדרשת פתיחה של קברים נוספים. 

<נירה לאמעי רכלבסקי:>
זה בוודאי יהיה על הפרק. השאלה אם יודעים מראש. 

<אורית מסמי:>
הסרה של קבר מלמעלה – זה לא דומה. 

<נירה לאמעי רכלבסקי:>
נכון, יכול להיות שתידרש פתיחת קבר בצד. "סמיכות" זה גם למעלה, גם למטה, זה לא רק ליד. הכוונה לכל סמיכות שהיא. רעיון כאן הוא שמראש לא יהיה צורך לחזור לבית-המשפט אם יודעים שיש יותר מגופה אחת. 
	
	
	"(ד)
טרם מתן צו לפי סעיף זה, ישמע בית המשפט את עמדתם של בני משפחתו של נפטר אחר כאמור בסעיף ב(2), ככל שניתן לאתרם."


כאמור, יש כאן הצעה של משרד הבריאות לגבי שמיעת גופים אחרים שיש להם עניין. אני חושבת שזה מיותר בחוק הזה. כאשר בית-המשפט שוקל שיקולים וצריך מראש לדעת אם יש שם גופות נוספות הוא  מן הסתם כבר יפנה בעצמו. חברה קדישא, מן הסתם, תהיה צד ברור מאוד בעניין.

<צבי חסיד:>
אבל גם כדי לתת לחברה קדישא מעמד צריך לעגן את זה בחוק. 
<נירה לאמעי רכלבסקי:>
החוק הזה נחקק מתוך נקודת מוצא הלכתית, שמותר לעשות את הדבר הזה, ובית-המשפט כאשר הוא שוקל את שיקולי כבוד המת יודע למי לפנות. 

<היו"ר נורית קורן:>
הרי הוא יפנה לחברה קדישא הרלוונטית. 

<אורית מסמי:>
להסיר את הקבר מלמעלה, להוציא את הגופה כדי להגיע לקבר התחתון?
<היו"ר נורית קורן:>
כן, בוודאי. 

<אורית מסמי:>
זה מה שצו ההלכה אומר?

<נרי אראלי:>
בהר הזיתים היה לנו מקרה כזה. 

<צבי חסיד:>
אני לא נכנס לצד ההלכתי עכשיו. היום כשבאים לנתח גופה, אפילו בהליך פלילי, החוק נותן סמכות לחברה קדישא או לגוף בעל עניין להציג עמדה, בלי קשר לעניין הלכתי בכלל. כאן אנחנו מדברים על מקרים שייתכן שאין מי שייצג. בהליך פלילי יש משפחה, יש משטרה, יש פרקליטות, יש הכול. אנחנו מדברים פה על מקרים שאין מי שייצג את הקברים הסמוכים, שלא נאתר את בני המשפחה. אז לא לתת לגוף בעל עניין להביע עמדה? 

<נירה לאמעי רכלבסקי:>
זה באמת לא רלוונטי להליך הזה. ההליך הזה ממוקד מאוד. אתה מדבר על חוקים לקוניים שבהם בית-המשפט לא מונחה בשום דבר. פה בית-המשפט מונחה על-ידינו ויש לו שיקולים ברורים מאוד: קברים אחרים, היתכנות לבדיקת די-אן-איי, כבוד המת. בית-המשפט יודע לבדוק את הדברים האלה. הוא יחליט איך לבדוק אותם. 
<צבי חסיד:>
המקרים שאנחנו מדברים עליהם – אנחנו לא יודעים מה יהיה בהם. אין מצב היום לקחת אדם חי בשביל לרפא חולה אחר, לחתוך בבשר החי בשביל לרפא אחר. אנחנו באים פה לפגוע בקבר אחר בשביל לאתר קבר שמישהו מחפש אותו. זה נושא מורכב ועלינו לדעת עד כמה אנחנו מרחיקים לכת. לכן תנו לבעל עניין להביע עמדה. אני לא מבין מה הפחד. 
<נירה לאמעי רכלבסקי:>
מה זה בעל עניין?

<היו"ר נורית קורן:>
בית-המשפט בוודאי יגיד לחברה קדישא לבוא לדיון כי זה נעשה בשטח שלה. 

<צבי חסיד:>
עובדה שהיום בית-המשפט לא קורא לחברה קדישא. אם היא רוצה – היא מתייצבת. אני כנציג זק"א מגיע לסייע למשפחות שמבקשות בקשת נתיחה. בית-המשפט לא קורא לי. המשפחה אומרת לי: "בוא תעזור לי לייצג את העמדה שלי".
<היו"ר נורית קורן:>
זה נתיחת גופה כשאדם עדיין בחיים. 
<צבי חסיד:>
אני מדבר על מי שעדיין מת. 

<היו"ר נורית קורן:>
עם כל הכבוד לחברה קדישא ועם כל הכבוד לשאר הגורמים, כולל משרד הבריאות – תניחו, די, תנו להצעה הזאת להתקדם ואל תקשו ואל תאמרו: עוד ועוד ועוד. 
<צבי חסיד:>
אני אישית מופיע בהליכים מן הסוג הזה. 

<היו"ר נורית קורן:>
כאשר אתם קיבלתם גופות שלא היו בהן חלקים בסיטונאות ואף אחד לא דיבר, ושמענו את הרב ישראל אייכלר, שאבא שלו עבד בחברה קדישא בירושלים והוא נזעק אחרי שהוא ראה כל-כך הרבה גופות שתפרו אותן ושמו עיניים מלאכותיות רק כדי שאנשים יישבו בשקט – מדובר באותם מקרים. 
<אורית מסמי:>
למה לא בודקים את זה? איפה הבדיקה של שאר הגופים? למה מטילים אחריות רק עלינו?

<היו"ר נורית קורן:>
גם משרד הבריאות אשם פה כי הילדים נעלמו מבתי-החולים. אני לא צריכה כל הזמן להכניס עוד ועוד גופים. בסוף לא נוכל לראות שום דבר.
<צבי חסיד:>
הגוף הנוסף יקבל סמכות רק כשאת פוגעת פה במישהו שלישי. למישהו השלישי אין מי שמייצג אותו. 
<היו"ר נורית קורן:>
בשביל זה יש את בית-המשפט והוא יחליט. די, מספיק. 
<צבי חסיד:>
בית-המשפט בדרך כלל כשהוא בא להחליט שומע את הצדדים. 
<היו"ר נורית קורן:>
אני לא מאפשרת את זה. 

<אורית מסמי:>
אם הילדה שלי קבורה בחלקה הזאת מעל הקבר הזה- - - 

<היו"ר נורית קורן:>
אז בית-המשפט יודיע לך. לכם יש את הרישומים. אתם בחברה קדישא קברתם מעל.

<אורית מסמי:>
אני שואלת לא בשם חברה קדישא אלא בתור אמא לילד שקבור בחלקה הזאת.

<היו"ר נורית קורן:>
אז את תבואי לבית-המשפט וישמעו אותך.

<מאיר ברודר:>
סעיף קטן (ד) קובע: "טרם מתן צו... ישמע בית-המשפט את עמדתם של בני משפחתו של נפטר אחר...".

<צבי חסיד:>
ואם אין את האמא, אז לא צריך להגן על הילד הזה?

<נרי אראלי:>
אני רוצה להגיד דבר פשוט. חבל להעלות סברות כרס ומקרים היפותטיים. יש פתרונות מדעיים מסודרים לכל הבעיות האלה. אם יעשו רדאר חודר-קרקע אפשר יהיה לדעת מראש מה המרחק לקבר הסמוך, כמה למעלה וכמה למטה ולהביא את המידע לבית-המשפט.

<צבי חסיד:>
אנחנו מדברים על מקרים שיודעים שיש קבר מלמעלה. אלה דברים חדשים. יש חלקה בגבעת שאול- - -
<נרי אראלי:>
בהר הצופים היה לנו חייל נעדר מ-13 בינואר 1948. הגענו לשם ומצאנו שתי גופות, אחת מעל השנייה. יש לזה פתרונות מדעיים. אם מראש אתה עושה את כל עבודת ההכנה אז אפשר להוציא את הגופה, אפילו שיש מרחק של 10 סנטימטרים בלבד בין האחד לשני. לא פוגעים בקבר השני כי יודעים בדיוק איך להיכנס. לכן חשוב שהעבודה הזאת תיעשה על-ידי מומחים לפתיחת קברים. 

<נירה לאמעי רכלבסקי:>
חשוב להדגיש שבית-המשפט יכול להזמין את מי שהוא רוצה לשמוע את עמדתו. בית-המשפט מונחה כאן בצורה הכי ברורה לשקול את כל השיקולים שעשויים להשפיע, כולל השיקולים ההלכתיים. בוודאי אם בית-המשפט יחשוב שיש כאן עניין הלכתי אחר – קודם כול, יש כאן מדינה, נתחיל בזה שיש את המדינה. אם בית-המשפט יסבור שהמדינה לא מציגה פן מסוים והוא ירצה לשקול שיקולים נוספים הוא יכול להזמין מומחים מכל סוג. לצורך העניין, ייתכן שחברה קדישא מבחינתו תהיה מומחית לעניין כבוד המת ויכול להיות שהוא יבקש לשמוע את הרבנות.  
<אורית מסמי:>
אני מבקשת לתקן פה את עניין הביצוע. 
<נירה לאמעי רכלבסקי:>
המעמד של חברה קדישא בחוקים ישנים זה כי הם היו באמת חוקים לקוניים שלא פורטו ולא הגנו על שום דבר בצורה מפורשת. 

<מאיר ברודר:>
זה לא מדויק. אציג מעטפת משפטית למה שהוא מבקש. היום חוק חקירת סיבת מוות, שהוא תיקון עקיף בחוק אנטומיה ופתולוגיה, קובע שבצו של חקירת סיבת מוות שכולל גם פתיחה של קבר, בית-המשפט לפני שהוא נותן את הצו צריך לשמוע את עמדת המשפחה. כתוב במפורש בסעיף 9 לחוק אנטומיה ופתולוגיה: "ואם התייצב בעל עניין" – ולא מוגדר שם בחוק "בעל עניין" אבל מטבע הדברים- - -
<נירה לאמעי רכלבסקי:>
כי זה חוק משנת 1953. 
<מאיר ברודר:>
אז מה? הוא רלוונטי לימינו. הוא לא בוטל, זה לא חוק לקוני.

<נירה לאמעי רכלבסקי:>
אנחנו עושים כאן חוק פרטיקולרי, עם כל ההגנות שאפשר לתת. 

<מאיר ברודר:>
הרב חסיד אומר שבאותה העתקה, אם בצו חקירת סיבת מוות יש איזו במה חוקית שניתנת, אם בית-המשפט לא מזמן אותו עדיין יש לו סמכות לומר את עמדתו, הוא בעל עניין. אותו דבר הוא רוצה גם פה. 
<נירה לאמעי רכלבסקי:>
איזו סמכות? של מה? אני רוצה להבין מה עניינה של חברה קדישא כאן כאשר בית-המשפט מונחה לפעול לפי שיקולי כבוד המת. 
<מאיר ברודר:>
אם הרב צבי חסיד יגיע עכשיו לדיון כאשר ניתן צו חקירת סיבת מוות והוא יבקש להביע את עמדתו, בית-המשפט יכול להגיד לו "מי אתה?"
<היו"ר נורית קורן:>
אבל הוא חברה קדישא, הקבר נמצא בתחום שלו. יקראו לחברה קדישא. 

<מאיר ברודר:>
הקבר לא חייב להיות בתחום שלו.

<היו"ר נורית קורן:>
זה לא סתם. אנחנו מדברים על ילדים שקבורים בבית-הקברות. 

<נירה לאמעי רכלבסקי:>
אני לא מבינה איזה מעמד יש לחברה קדישא, על איזה אינטרס הם באים להגן יותר מבית-המשפט. יש כאן איזו אמירה על בתי-המשפט, כאילו הם לא שומרים מספיק על מה שאנחנו מורים להם לשמור ולכן חברה קדישא תשמור. אני באמת לא מבינה. 
<צבי חסיד:>
גברתי היושבת-ראש, נקודה נוספת לעניין הזה. בשבוע שעבר הוציא שר הבריאות מכתב בנושא הזה למנכ"ל הנהלת בתי-המשפט. בחוק כתוב שגוף בעל עניין יוכר על-ידי משרד הבריאות. הוא שמע על מקרים שלא נותנים בהליכים של חס"מ לנציגי זק"א או חברה קדישא להופיע – חס"מ זה חקירת סיבות מוות, ששם מעוגן "גוף בעל עניין". השר כתב שהוא מכיר בהם כגופים בעלי עניין כדי להביע עמדה בעניין של נתיחה לאחר המוות. העניין הזה רלוונטי מאוד גם עכשיו. אתם אומרים שזה חוק משנת 1953. 
<נירה לאמעי רכלבסקי:>
החוק משנת 1953 לא כתוב בו שום דבר. זה חוק שאין בו אף אחד מן השיקולים שאנחנו פירטנו כאן, בשום מקום לא כתוב "כבוד המת". אנחנו יוצרים כאן משהו אחר. 
<צבי חסיד:>
אני לא מבין מה אכפת לך שיתאפשר לאדם כמוני להופיע בהליך כזה. אם את לא מכניסה את הסעיף הזה אז בית-המשפט יוציא אותי מן הדיון. 

<היו"ר נורית קורן:>
בית-המשפט לא יוציא אותך מהדיון כי האדם קבור אצלכם, לא בשום מקום אחר. 

<רחל דותן:>
ברוח הדברים של בית-המשפט העליון בפרשת סמל כהן, בית-המשפט העליון עמד על החשיבות כאשר יש חוסר ודאות באשר לזיהויו וגורלו ומקום קבורתו של יקירם. הרי אנחנו מדברים כאן כאשר בית-המשפט עושה איזונים בין כבוד האדם, שזה חוק-יסוד, לבין כל בעל עניין אחר. כך כותב בית-המשפט העליון בפסק-הדין: "היבט האחד הוא זכות המשפחה האבלה כי לאחר מות יקירה היא לא תיוותר בחוסר ודאות באשר לזיהויו, לגורלו ומקום קבורתו של יקירה. בהקשר זה, סירוב צה"ל" – אז היה מדובר על חייל – "לבצע זיהוי סופי באמצעות בדיקה גנטית פוגע בזכות העותרים, שכן בהיעדרה לא יוכלו לעולם להגיע לחקר האמת ולדעת בוודאות אם סמל כהן ז"ל נטמן בחלקת האלמונים." ברוח הדברים הללו של הפסיקה של בית-המשפט העליון כאשר הוא עושה את האיזונים – אלה האיזונים שהוא עשה כאן בקשר לחיילים. אני קוראת מפסק הדין בתיק ערעור אזרחי 1482, בג"ץ 5688/92, הגר נגד הגר. 
<נירה לאמעי רכלבסקי:>
החוק מדבר על נתיחה של גופה. זה סביבה אחרת לגמרי של דינים. זה באמת לא המקום הזה.
<יעל כהן-פארן (המחנה הציוני):>
נשאלת השאלה מדוע חברה קדישא כל-כך מתעקשת שיכניסו אותה לכל דיון ודיון.
<היו"ר נורית קורן:>
את לא מבינה למה? הם לא רוצים לפתוח קברים.

<אורית מסמי:>
סליחה, אני מוחה, צבי חסיד הוא לא מחברה קדישא אלא מזק"א. 
<צבי חסיד:>
אני לא מדבר על חברה קדישא דווקא. 

<יעל כהן-פארן (המחנה הציוני):>
גם זק"א וגם חברה קדישא.

<אורית מסמי:>
האמירה הזאת, שהם לא רוצים, מקוממת. אני יושבת פה בכל הישיבות ואמרתי שלא נעצור ולא נתנגד ושיתפנו פעולה והיינו אתכם בכל מקום. התחושה היא שאתם פשוט עושים עלינו "עליהום" ואנחנו צריכים להגן על עצמנו. 

<היו"ר נורית קורן:>
אני לא עושה עליכם "עליהום". אני אומרת לך עוד פעם, גם בסיור האחרון שעשיתי בירושלים זה פשוט זעזע אותי. באמת איפה המוסריות ואיפה הערכיות כאשר קוברים מעל קבר קיים ולא מודיעים למשפחות?
<אורית מסמי:>
- - -

<היו"ר נורית קורן:>
אני מצטערת מאוד, אני לא מקבלת את זה, מה לעשות. 

<אורית מסמי:>
קיבלו אישור לעשות קברים אחד מעל השני.

<היו"ר נורית קורן:>
מותר לכם, ועדיין צריך לשאול. להגיד שבני המשפחה לא פוקדים את הקבר ולכן מותר לבנות מעל?

<אורית מסמי:>
עכשיו את עושה אותו דבר כי את אומרת: אפרסם בעיתון. אם הוא קרא אז הוא יבוא, ואם לא אנחנו נרים את הקבר של יקירו מעליו. זה אותו דבר. 

<היו"ר נורית קורן:>
חברה קדישא עובדת לפי כללים. אם יש כללים, שכרגע גם בגלל שקברו ילדים בלי שההורים ידעו, ההורים לא ידעו- - - 

<אורית מסמי:>
אנחנו בחרנו בזה?

<היו"ר נורית קורן:>
אני לא מדברת על היום. אני מדברת על מה שקרה אז. 

<אורית מסמי:>
אנחנו בחרנו לעשות את זה?

<היו"ר נורית קורן:>
אני לא יודעת מי בחר, אני לא יודעת מי נתן את ההוראה. אילו ידעתי הייתי פונה אליו. אני לא יודעת. היום אנחנו צריכים להגיע לכדי כך שנדע בוודאות. יש תעודת פטירה, יש רישום שלכם – אנחנו צריכים לבדוק את כל הרישומים ולראות באמת מי קבור באותו קבר. זאת המטרה של הצעת החוק. 

<אורית מסמי:>
אבל לא ייתכן שיכו כל הזמן בשי"ן-גימ"ל. לא אנחנו חטפנו את ילדי תימן, לא אנחנו קברנו אותם.

<יעל כהן-פארן (המחנה הציוני):>
אבל אף אחד לא אמר את זה. 

<היו"ר נורית קורן:>
כל הזמן מנסים למנוע את פתיחת הקברים.

<אורית מסמי:>
מישהו מחברה קדישא מנסה למנוע את פתיחת הקברים?

<היו"ר נורית קורן:>
גם מחברה קדישא, גם אתם. למה אתם רוצים שנכניס אתכם כצד?

<אורית מסמי:>
אני ביקשתי דבר כזה? הוא מזק"א ואני מחברה קדישא. אני מצטערת, אולי אעבור לצד השני של השולחן.

<היו"ר נורית קורן:>
אז לזק"א בכלל אין עניין. 

<יעל כהן-פארן (המחנה הציוני):>
אז בכלל אין עניין. ירד מן הפרק. שלום. זהו, בדיוק. אם חברה קדישא היו רוצים אז בטח שהם בעלי עניין. 
<נירה לאמעי רכלבסקי:>
מי סמכות רבנית הלכתית במדינת ישראל לגבי כבוד המת? צריך להבין את זה. אם זה השיקול –יש שיקולים שלא אמורים להיות שייכים לחברה כזאת או אחרת. 
<אורלי יורדן:>
צהרים טובים. אני סרן ביחידה לאיתור נעדרים. לצערי נרי אראלי, שאתו אני עובדת באופן קבוע, נאלץ ללכת. אני אשת זיהוי פלילי במקצוע שלי, חוקרת ביחידה לאיתור נעדרים ואשת זיהוי חללים ביחידה לזיהוי חללים בצבא. 
אתם נותנים פה הרבה משקל לעניין ההלכתי. אתחיל קודם כול ממנו ואומר שזה מלווה אותנו והכול נעשה ברגישות גדולה מאוד. פה אתם מדברים על קבורה בקומות וכן הלאה. יש דרכים שמאפשרות להתגבר על הבעיה. אפשר לבוא מן הצד. יש כל מיני פתרונות טכניים שאפשר לנקוט בהם היום. 
<היו"ר נורית קורן:>
זה בעייתי ביותר. אם היית מסיירת אתנו בגבעת שאול היית רואה שלא השאירו שם כלום, לא מלמעלה ולא מלמטה. 

<אורלי יורדן:>
נכון, זה תלוי במתאר. אבל אני חוזרת ואומרת, יוצא לי לעבוד הרבה עם ד"ר בובליל ועם ד"ר חיים כהן מהמכון לרפואה משפטית. אנחנו צוות שעובד יחד הרבה. אם לוקחים את כל עניין החקירה המקדימה ובונים את זה ומתכננים את זה היטב אז אפשר לפעול. פתיחה של קבר צריכה להיות בתהליך סדור מאוד. עוד לא הגענו לשלב הביצוע אבל כאשר נגיע לזה – התהליך צריך להיות סדור מאוד. 
<היו"ר נורית קורן:>
ברור שכך צריך להיות, זאת הכוונה של הצעת החוק. 

אני רוצה להמשיך. יש כאן עוד נתון אחד וגם אתם תצטרכו לתת לנו נתון כספי. כאן אני מגיעה למשרד האוצר. אני יודעת שאין לנו פה את העלויות הכספיות שהמדינה תידרש להן. אולי אתה יכול לתת לנו הערכה. 
<אורן גבע:>
אני מאגף התקציבים במשרד האוצר. המשתנה הכי גדול פה מבחינת העלויות הוא מספר הפניות שיהיו. קשה להעריך את זה. יש מי שאומרים 400-500 משפחות. 

<היו"ר נורית קורן:>
יכול להיות גם פחות. 

<אורן גבע:>
יש משפחות שפנו לוועדת קדמי, אז דובר על 850 משפחות.

<היו"ר נורית קורן:>
לא לכולם יש ציון של קבר. מדובר על כ-400 משפחות. חלק מן המשפחות אין להן ציון קבר, ואצל חלקן זה כנראה פסולת ביולוגית, שאין בכלל שום דבר. אני מעריכה שזה יהיה פחות מ-400.

<אורן גבע:>
בואו נגיד: 400, כי באמת אי אפשר לדעת. 

העלות פר טיפול – אני מדבר כאן רק על העלות של ההוצאה מהקבר, לקיחת הדגימה, קבורה מחדש, עלות הבדיקה הגנטית, הרפרנט המשפחתי, חוות הדעת הרפואית-משפטית שנדרשת וכן הלאה. 
<יעל כהן-פארן (המחנה הציוני):>
ובדיקה מדגמית עם רדאר חודר-קרקע, כפי ששמענו. 

<אורן גבע:>
על רדאר אני שומע כעת לראשונה אז לא כללתי את זה, ואני גם לא יודע לגבי הפרסום בעיתונות שהזכרתם, שגם לזה יש עלויות. הן יהיו בנוסף למה שאני אומר. 

רק התהליך הטכני של הבדיקה  עולה כ-19,500 שקל פר מקרה. 
<היו"ר נורית קורן:>
אפשר לקבל פירוט? שמענו שיש אמבולנס שם משלמים 10,000 שקל בשביל הדגימה. על זה צריך ללכת למבקר המדינה, איך דורשים סכום כזה. 
<אורן גבע:>
הוצאה מהקבר וקבורה מחדש – אלה עלויות שקיבלנו ממשרד הדתות, אם יש כאן נציג שלהם אולי הוא יוכל להגיד סכום אחר, אבל זה מה שנאמר לנו, מדובר על כ-5,000 שקלים, תלוי בקבר. לקיחת הדגימה על-ידי המכון לרפואה משפטית – מדובר על כ-1,300 שקלים. בדיקה גנטית מרקמת עצם – התעריף של משרד הבריאות הוא 10,500 שקלים. 

<יעל כהן-פארן (המחנה הציוני):>
זה לדגימה אחת?

<אורן גבע:>
זה לדגימה אחת. 

<יעל כהן-פארן (המחנה הציוני):>
ואם צריך שתיים זה כבר עוד 10,000 שקל. 

<טליה אגמון:>
אני רוצה להזכיר שבנוסף להפקת הדי-אן-איי והבדיקה מהעצם יש בני משפחה שצריך לקחת גם מהם דגימות. 

<אורן גבע:>
אסיים את הכול. פרופיל גנטי – שזה בן המשפחה שמחפשים את הקרבה אליו, זה 700 שקלים נוספים. וחוות דעת רפואית משפטית – זה 1,950 שקלים. בסך הכול ביחד 19,450 שקלים פר מקרה, וזה לפני עלויות נוספות: רדאר, פרסום, עלויות אחרות. אני מדבר רק על ההליך הטכני הכי פשוט. 

<אורית מסמי:>
חסרה ההחזרה לקבר. 

<אורן גבע:>
כולל ההחזרה. 
אם מדובר על 400 מקרים, ואני לא יודע, אולי יהיו יותר דגימות וכן הלאה, קשה לדעת, אז מדובר על עלות כוללת של 8 מיליון שקלים. 

אתייחס לסעיף 9, לגבי העלויות. סעיף 9 התווסף על-ידי הוועדה, הוא לא היה בנוסח שאושר בוועדת השרים לענייני חקיקה. כידוע לכם, על-פי חוק יסודות התקציב, בהצעת חוק שיש בגינה עלות תקציבית חייבת הממשלה, על מנת שתוכל לתמוך בה, להצביע על מקור תקציבי. על מנת שהממשלה תוכל להמשיך לתמוך בהצעה הזאת היא חייבת לחזור לוועדת השרים לענייני חקיקה. ועדת השרים לענייני חקיקה צריכה להצביע על מקור תקציבי. 
<היו"ר נורית קורן:>
כי הנחת שזה 400 מקרים. זה מספר לא סביר. 

<אורן גבע:>
אני לא יודע. כרגע אני מתאר תהליך טכני. כדי שהממשלה תוכל לתמוך בהצעת החוק בקריאה הראשונה, השנייה והשלישית ההצעה צריכה לחזור לוועדת השרים לענייני חקיקה והממשלה צריכה להקצות לה מקור תקציבי.
<היו"ר נורית קורן:>
אפנה לשר האוצר בנושא הזה בעת הפגרה ונטפל בנושא הזה. העלויות נראות לי קצת גבוהות מדי. 
<יעל כהן-פארן (המחנה הציוני):>
גם אם זה 8 מיליון שקלים. 

<היו"ר נורית קורן:>
עד 6 מיליון שקלים אין בעיה. 

<אורן גבע:>
גם אם בסופו של דבר תושג הסכמה על הקצאת מקור, וזה בסדר גמור, הממשלה תחליט להקצות את המקור התקציבי, עדיין מבחינת ההליך הטכני צריך להחזיר את זה לוועדת השרים לענייני חקיקה שתצביע מחדש ותצביע על המקור התקציבי. 
<היו"ר נורית קורן:>
במידה וזה 8 מיליון שקל. 

<אורן גבע:>
אכן. אם מדובר על סכום נמוך מאוד אז אין צורך. 

<נירה לאמעי רכלבסקי:>
רק "הספק הממשי" פה יוריד את זה בחצי לפחות. 

<אורן גבע:>
אני לא יודע כמה מקרים. אני גם לא יודע מה העלויות של הפעלת הרדאר ואני לא יודע לגבי עלויות נוספות. אני לא יודע להעריך את העלות הסופית. כרגע בהערכה ראשונית מאוד נראה שזה העלות. יכול להיות שיהיו פחות מקרים, ויכול להיות שהעלויות גבוהות יותר עם שימוש ברדאר, קשה לדעת.
<היו"ר נורית קורן:>
אני מאמינה שאם נעשה שימוש ברדאר חודר-קרקע אפשר למפות קצת יותר. נוכל לקבל תשובה מה העלויות של הפעלת רדאר חודר-קרקע?
<אורלי יורדן:>
אוכל לבדוק את זה. 

<יגאל-עם (איגי) פז:>
ראיתי שעלתה הצעה לחוקק את זה כהוראת שעה כדי לבדוק את ההיתכנות במספר מצומצם של מקרים. ייתכן שזה יכול לצמצם את החשש שלכם. 
<נירה לאמעי רכלבסקי:>
אני עוד לא יודעת איך לנסח את זה אבל עלה כאן רעיון, בגלל ההיתכנות המדעית, שנתחיל עם כמה עשרות מקרים בודדים ונראה – בהנחה שהם יהיו מקרים מגוונים – איפה בכלל יש סיכוי. אז זה לא יהיה הצעה תקציבית. 

<אורן גבע:>
בשיטה הזאת מגבילים את ההוצאה של המדינה לסכום מסוים, אבל אני חייב להגיד שאם רוצים אחר-כך חקיקה קבועה שהיא לא הוראת שעה זה כן יצטרך לעבור את התהליך של ועדת השרים לענייני חקיקה והקצאת מקור תקציבי. 
<היו"ר נורית קורן:>
זה ברור. 

<יוסף (יוסי) גמליאל:>
מדובר בתוצאות של ועדה ממלכתית, שקבעה שבין 300-400 ילדים יש להם חלקה, גוש וקבר. אני שואל, אם אנחנו עושים את הבדיקה על 300 הילדים האלה, והמדינה תממן את הבדיקה, ויתברר שבאמת 300 הילדים קבורים שם – בזה פרשת ילדי תימן תיגמר. אם זה המחיר כדי לגמור את פרשת ילדי תימן- - -
<אורן גבע:>
אדוני, אני לא מביע פה שום עמדה אם צריך לעשות או לא צריך. 
<היו"ר נורית קורן:>
הוא מדבר על הכסף. זה תחילת הדרך. נראה בדיוק מה אנחנו עושים. 
<ליאת יעקובוביץ:>
בסעיף 7 דיברנו על פתיחת קבר והוצאת גופה כשנודע לנו שיש שם יותר מנפטר אחד. רצינו להוסיף לסעיף קטן 7(ג), ואת זה נראה לי שאפשר לעשות כבר עכשיו, נוסח כדלקמן: "מבלי לגרוע מסמכות ... בית-משפט ישמע את עמדתם של בני משפחה של נפטר אחר, ככל שניתן לאתרם". כפי שקבענו בסעיף כאשר בית-המשפט יודע מראש כך גם יהיה בדיעבד. 

<היו"ר נורית קורן:>
בסדר. 

<רחל דותן:>
הגענו לסעיף 4 ושוב יש כאן את העניין של "ספק ממשי". אולי בהזדמנות זאת משרד המשפטים יוכל להגיד למה הוא עומד על כך.
<יגאל-עם (איגי) פז:>
אני מבקש להעיר עוד שתי הערות טכניות. דבר אחד, חסר סעיף ביצוע ותקנות. בדרך כלל בסוף כל חוק יש סעיף ביצוע ותקנות: "השר אחראי על חוק זה". זה דבר שיצטרך להידון, אם לא עכשיו אז לפני הקריאה השנייה והשלישית.

ודבר שני זה תחילה ותחולה. צריך להחליט האם יש תחולה של החוק על בקשות שכרגע תלויות ועומדות בפני בתי-המשפט, וכפי שאנחנו יודעים יש כ-14 בקשות כאלה. זה גם דבר שיצטרך להידון. 
<ליאת יעקובוביץ:>
ומי השר האחראי. 

<יוסף (יוסי) גמליאל:>
אולי שמשרד המשפטים ייתן הסבר למה הם עומדים על "ספק ממשי". אולי נחריג את ילדי תימן מן "הספק הממשי".
<יגאל-עם (איגי) פז:>
היית בדיון הקודם?

<רחל דותן:>
הייתי בישיבה הקודמת אבל לא קיבלתי תשובה. 

<נירה לאמעי רכלבסקי:>
השאלה העקרונית האחרונה היא בעניין ביצוע פתיחת הקבר על-ידי חברה קדישא. כרגע זה מופיע בסעיף 7: "על-ידי חברה קדישא שבתחום אחריותה נמצאת חלקת הקבר נשוא הצו ... ובתיאום עם מנהל בית העלמין בו נמצאת החלקה האמורה". 
<אורית מסמי:>
אני מבקשת לתקן את עניין הביצוע כי אין לנו את הידע והכלים לעשות את זה, אני מצטערת. בפיקוח – כן, בנוכחות – כן, אבל לא בביצוע. אנחנו לא יודעים לעשות את זה. 
<נירה לאמעי רכלבסקי:>
אנחנו יכולים לא לציין את זה ואז בתקנות לכתוב מי הגוף המבצע. אפשר להוריד את זה לתקנות. 
<היו"ר נורית קורן:>
משרד המשפטים, מוצע להוריד את זה מחברה קדישא ואז נטיל את זה – על מי?

<יגאל-עם (איגי) פז:>
אין לנו עמדה בעניין.
<היו"ר נורית קורן:>
משרד הבריאות? מי הגורם המבצע לפתיחת קבר?

<אורית מסמי:>
הדוקטור ביקש שהוא יבצע, שהוא יראה את הקבר. 
<מאיר ברודר:>
הוא יבצע את הוצאת הגופה. 

<טליה אגמון:>
צריך נוכחות של מישהו מקצועי, אולי מהמכון הפתולוגי.

<מאיר ברודר:>
העמדה שלנו, ועוד מעט ד"ר כהן ירחיב, צריך שכמה שפחות אנשים יגעו בקבר. לכן מבחינתנו צריך בסך הכול גורם – ולדעתי זה יכול להיות אפילו קבלן מצבות –שירים את המצבה, יזיז אותה, ומכאן והלאה המכון הפתולוגי נכנס לתמונה. ככל שפחות אנשים יגעו, כך ייטב. 
<היו"ר נורית קורן:>
אני מכירה את קבלני המצבות, זה נראה לי לא מתאים. צריך לפעול אחרת. בצבא מי עושה את זה?

<מאיר ברודר:>
אני מסביר מה צריך. זה יכול להיות מנהל בית-הקברות, אבל בסופו של דבר אנחנו צריכים בסך הכול מישהו שיזיז את המצבה. 

<היו"ר נורית קורן:>
נראה לי שאתם במשרד הבריאות צריכים להיות ממונים על זה, גם בגלל שאתם ממונים על המכון הפתולוגי. אולי צריך לקחת קבלני מצבות, יהיה מכרז והם יעשו את זה.
<טליה אגמון:>
מדברים על קברים שנמצאים בטריטוריה שהיא באחריות של גורם מסוים. הגורם הזה לא יכול להיות לא צד לתמונה, לא ייתכן שייבוא מישהו עם טרקטור ויפתח קבר. 
<היו"ר נורית קורן:>
ברור שזה צריך להיות יחד איתם. אנחנו מדברים על הביצוע עצמו. 
<טליה אגמון:>
בנסיבות של העניין הזה, החלק של משרד הבריאות בתהליך הבדיקה הזה מאוד-מאוד מקצועי וממוקד. גם בפגישות קודמות ובישיבות קודמות רמת חוסר האמון שהופגנה כלפי משרד הבריאות, גם בישיבה של הוועדה הזאת וגם באמירות שנאמרו, שאני לא רוצה להתייחס אליהן, הייתה גבוהה. לכן אני סבורה שלא נכון לתת את האחריות לניהול של הדבר הזה למשרד שהוא "הנאשם העיקרי" בחלק מן הדברים. זה נראה לי שגוי לחלוטין.
<היו"ר נורית קורן:>
אז את מי את מציעה? את "מנוחה וכבוד"? אבל אנחנו לא יכולים לכתוב את זה בחוק. 
<טליה אגמון:>
אני לא יכולה להגיד כרגע איזה משרד ממשלתי אבל אני חושבת, כמו כשפותחים כל קבר, אם צריך, בשל כל מיני סיבות, יש תמיד חברה קדישא שאחראית על הנושא. זה לא אומר שהיא בעצמה באה וחופרת. יש לה מן הסתם קבלנים שעובדים איתה. לא צריך ליצור סדרי עולם חדשים היכן שיש כבר.
<אורית מסמי:>
החברה קדישא המקומית תהיה שם, תהיה נוכחת, תיקח אחריות, אבל טכנית את מה שהדוקטור מתאר אנחנו לא יודעים לעשות. 
<מאיר ברודר:>
זה מה שאמרנו, החברה קדישא תהיה אחראית ויהיה מכרז של קבלני ביצוע, שבעיניי צריכים להיות או אנשי מצבות או זק"א, אם אתם יודעים לעשות את זה, שיעשו את ההרמה. 

<קריאה:>
לזק"א אין את הידע.

<אורלי יורדן:>
מבלי לפגוע בכבודם, אבל צריך להיות רב, צריך להיות אנתרופולוג, צריך להיות- - -  

<היו"ר נורית קורן:>
אנחנו מדברים על האחריות על המקום.

<אורלי יורדן:>
רק על הדבר הזה יכול ליפול תיק. אם יש חקירה ואם מגיעים לקבר ואם הפתיחה של הקבר נעשית בצורה לא סדורה ולא מתועדת כפי שצריך ולא נמצאים שם כל אנשי המקצוע אז אין אחר-כך כלום. 
<היו"ר נורית קורן:>
זה התהליך. יהיו שם כל אנשי המקצוע. 
<אורלי יורדן:>
אחרת, תביאי דגימה ואיך תוכלי לומר מאיפה היא?

<היו"ר נורית קורן:>
אנחנו צריכים מישהו שיהיה אחראי על המקום עצמו, להוציא את המצבה ולהחזיר אותה. אחר-כך זה המכון לרפואה משפטית, שמבחינתי זה משרד הבריאות כי הוא אחראי עליהם. 

<אורלי יורדן:>
אבל צריך להיות גוף בלתי תלוי שזה המומחיות שלו.

<היו"ר נורית קורן:>
חברה קדישא צריכה להשגיח את זה. כאן אנחנו קצת בבעיה, איך בדיוק לכתוב את זה בהצעת החוק. 

<אורלי יורדן:>
זה צריך להיות מומחים לפתיחת קברים. 

<היו"ר נורית קורן:>
אנחנו לא יכולים לכתוב את זק"א ואנחנו לא יכולים לכתוב "מנוחה וכבוד".

<אורלי יורדן:>
נכון, זה צריך להיות מומחים לפתיחת קברים שיש להם ניסיון רב בזה, וזה צוות של אנשים. 

<נירה לאמעי רכלבסקי:>
אנחנו יכולים להגיע לרמת פירוט סבירה בחקיקה, שאולי אפילו תייתר תקנות. 

<חיים כהן:>
מניסיוני בפתיחת קברים, היו קבלני ביצוע לדעתי מטעם חברה קדישא כי זה היה בטריטוריה של בתי קברות. תפקידם היה להרים מצבות שהוכנסו על-ידי חברה קדישא, מטעם חברה קדישא. לדעתי זה קבלן שצריך לבוא מטעמם. מן הסתם ייתכן שיהיו שברים, שיהיו פגמים בקברים או במצבות. לדעתי זה צריך לבוא מתוך חברה קדישא.
<אורית מסמי:>
ואם יהיו שברים ופגמים?
<היו"ר נורית קורן:>
המדינה תשלם. 

<אורית מסמי:>
אם את שואלת אותי, אני בהחלט מעדיפה שעבודות בבית-העלמין ייעשו ככל הניתן בפיקוח שלנו, בפרט כשכלי כבד נכנס אל בית-העלמין, גם כדי למנוע פגיעה במצבות נוספות. 

<היו"ר נורית קורן:>
אתם צריכים לפקח. אתם לא צריכים לבצע. 

<אורית מסמי:>
אין בעיה, כך אמרתי, אבל את לא מוצאת מי שיבצע. 

<היו"ר נורית קורן:>
משרד הבריאות או אתם בחברה קדישא – לדעתי זה אתם – תעשו מכרז, תעסיקו קבלן שיסיר את המצבה. תביאו מישהו שיודע לעשות את זה כדי שלא יפגע במצבה וכדי שאפשר יהיה להחזיר אותה, ואז ייכנס המכון לרפואה משפטית, וזה צריך להיעשות בתיאום מלא איתם. זה מה שייעשה בשטח. אני לא מבינה למה זה כל-כך בעייתי.
<חיים כהן:>
זה לא בעייתי. 

<היו"ר נורית קורן:>
אני רוצה לסכם את הדיון. תיכף אומר מה הנקודות שעלינו עדיין לדון בהן. לדעתי נשב עם כל הצוותים וננסה להגיע לסיכום על הכול. אם תהיה מחלוקת, נערוך דיון נוסף. 
אני מבקשת לשאול, למה משרד המשפטים עומד על "ספק ממשי"? אם תוכל לומר בתמצית.
<יגאל-עם (איגי) פז:>
אמרנו גם בדיון הקודם, מכיוון שזו פעולה מהותית שכרוכה בכבוד המת, בצדדים שלישיים. אם לא יודעים בוודאות, או בוודאות קרובה מאוד שהאדם שחלקת הקבר מיוחסת אליו הוא אכן אותו אדם לא הולכים לעשות פעולה כזו. יחד עם זה, אנחנו מוכנים כן לעשות חשיבה פנימית נוספת בתוך המשרד, להעלות את זה לדרגים הגבוהים יותר אצלנו ונחזור עם תשובה בהמשך. 

<רחל דותן:>
אם יורשה לי לומר, ועדה ממלכתית קבעה את זה. הוא מדבר על משהו מאוד ערטילאי.
<אודליה אדרי:>
אני מן הלשכה המשפטית של רשות האוכלוסין וההגירה. אני רוצה לציין, מעבר לדיונים האלה, נושא אחד שלדעתי חשוב שנזכור. גם בסיום ההליכים האלה, אחרי שבעזרת-השם יוצאו הדגימות ותינתן תוצאה של בדיקה גנטית שמוכיחה את הקשר המשפחתי, חשוב מבחינתנו שתהיה "סגירה" של העניין, כולל ההשלכות על מרשם האוכלוסין. שלא יהיה כמו בחקירות הקודמות, שניתנו דוחות ולא ניתן לזה ביטוי במרשם האוכלוסין ואז אנשים נשארו רשומים כחיים.
<היו"ר נורית קורן:>
את צודקת. נערוך אתכם דיון על זה. זה נושא חשוב ביותר. החוק הזה בא באמת "לסגור" אחת ולתמיד, שאם אנשים מתו הם לא ימשיכו לקבל הודעות לבוא לבחור. 

<נירה לאמעי רכלבסקי:>
בעיקרון בית-המשפט נותן פסק-דין הצהרתי בסוף הליך כזה. 
<אודליה אדרי:>
זה משליך על דיני אימוץ וכן הלאה. 

<היו"ר נורית קורן:>
נדבר על זה. נערוך פגישה בינינו. תודה רבה על ההערה. 

<חן גרנס:>
אני מומחה לאיתור נעדרים באמצעות חישה אווירית. יש דברים שראיתי, הם לא במרכז אבל הם קיימים, של ציוני קבר קיימים שהשטח השתנה בהם, שהאזור לא נראה אותו דבר. אז להגיע למקום המקורי שהקבר נמצא בו, הטכניקות שנמצאות לדבר הזה הן פיענוח של תצ"אות היסטוריות וההשלכה שלהן למיקום מדויק של היום. אלה פעולות שמתבצעות בכל מיני אירועים, עושים אותן גם באיתור נעדרים וגם בדברים אחרים. אני חושב שגם בהצעת החוק כדאי להתייחס לנקודה הזאת. אפשר גם לראות כך את ההיסטוריה ולהבין מה נמצא.
<היו"ר נורית קורן:>
אזמין אתכם לבוא אתנו לסיור בבית-הקברות של מחנה דוד. נערוך גם פגישה מסודרת יותר ונדבר על הנושא הזה. כנראה נצטרך לבקש מיפוי של כל בית-הקברות מראש ואז נתחיל להיכנס לפרטים יותר מדויקים, איך לעשות בפועל. אני חושבת שזה יקל. 
לסיכום, נדון בישיבה הבאה על "הספק הממשי". נטפל בנושא מרשם האוכלוסין ובנושא ההלכתי, נברר אותו עד תומו. בישיבה הבאה כבר נערוך הצבעה לקראת הקריאה הראשונה. 

אני מודה לכם. תודה רבה. הישיבה נעולה 

<הישיבה ננעלה בשעה 14:35.>

